Solat Subuh Besar-Besaran Sekat Pencerobohan al-Aqsa

Rakyat Palestin diseru untuk solat Subuh secara beramai-ramai dan ribath (berjaga-jaga/mengawasi) di Masjid al-Aqsa, bermula Selasa untuk menghadapi pencerobohan dan rancangan pendudukan Yahudi sempena Hari Takhta Ibrani.

Aktivis Baitulmaqdis, Muhammad al-Jallad menyeru agar menunaikan solat Subuh secara besar-besaran di perkarangan Masjid al-Aqsa bagi menyekat pencerobohan tersebut.

Tambahnya, semua orang yang boleh sampai ke al-Aqsa perlu berkumpul di dalam al-Aqsa, seterusnya bangkit untuk melawan pencerobohan para pendatang haram.

“Para pendatang bergerak untuk menyerbu masjid kita yang penuh barakah, dan mereka mahu mencecah rekod 5,000 peneroka yang mencemarkan masjid kita,” kata al-Jallad.

Dalam pada itu, pakar dalam hal ehwal Baitulmaqdis, Ziad Abhis mengesahkan bahawa penjajah dan kumpulan kuil Yahudi ekstremis cuba mengeksploitasi Hari Cuti.

Eksploitasi ini dilakukan bagi menggerakkan pencerobohan Masjid al-Aqsa untuk menjalankan ritual al-kitabiah (Kitab Ulangan) mereka iaitu dengan membaca kitab kelima dalam Alkitab Ibrani.

“Penjajah sedang menggerakkan bilangan penceroboh terbesar untuk esok, dengan tujuan meningkatkan kehadiran Zionis di al-Aqsa,” kata Abhis.

Beliau menegaskan, tahun ini terdapat halangan bilangan kehadiran pencerobohan ke Masjid al-Aqsa yang menjelaskan bahawa operasi penentangan di Tebing Barat menyemai ketakutan penceroboh dan menjejaskan bilangan mereka.

Selama dua puluh hari, kumpulan pelampau kuil Yahudi terus menyebarkan seruan dan menggerakkan pendatang haram untuk mengambil bahagian dalam pencerobohan terbesar Masjid al-Aqsa dalam sejarahnya.

Aplikasi khas telah diwujudkan untuk penyertaan dan mendaftarkan peserta. Halamannya turut disiarkan di pelbagai platform media sosial.

Menurut Abhis, ia dibuat bagi memperingati peristiwa al-kitabiah yang berulang setiap tujuh tahun sekali yang dikenali sebagai Hari Perhimpunan Massa, yang dianggap hari pertemuan besar-besaran mengikut kepercayaan Yahudi.

Selain itu, ia berdasarkan teks dalam Kitab Ulangan yang menyeru orang Yahudi berkumpul untuk berdoa bersama lelaki, wanita dan kanak-kanak pada ‘Hari Raya’ mereka selepas tahun kemusnahan tanah, iaitu tahun di mana mereka menahan diri daripada mengusahakan tanah mereka.

Organisasi kuil itu juga bersedia mencapai 5,000 penyertaan yang menjadikannya pencerobohan terbesar ke dalam Masjid al-Aqsa sejak pendudukan Israel di Baitulmaqdis pada 1967.

Setiausaha Agung Gerakan Jihad Islam, Ziad al-Nakhalah, mengesahkan bahawa terdapat kerjasama sepenuhnya antara gerakan Jihad Islam dan Briged Syuhada al-Aqsa di Tebing Barat.

“Terdapat keterbukaan yang besar dengan Briged Syuhada al-Aqsa, dan kami tidak menetapkan sebarang syarat atau had keterbukaan kepada gerakan Fatah untuk bekerjasama dengannya sepenuhnya.”

Beliau berkata, apa yang berlaku di Tebing Barat hari ini adalah revolusi yang nyata dan serius dalam menghadapi penjajahan.

Briged Jenin memainkan peranan utama dalam meledakkan revolusi ini di Tebing Barat menekankan bahawa kerjasama dengan Briged Syuhada al-Aqsa bermula selepas ‘Terowong Kebebasan’ beroperasi, hingga membuka ufuk besar bagi penentangan di Tebing Barat.

Pemuda Palestin berkumpul dalam wadah batalion yang tersebar di seluruh Tebing Barat dan memberikan model dalam perpaduan.

Beliau menegaskan bahawa apa yang berlaku di Tebing Barat adalah pemberontakan bersenjata.

“Apa yang berlaku di Tebing Barat, penentangan adalah sebahagian daripada operasi besar untuk membebaskan Baitulmaqdis, dan apa yang berlaku di Tebing Barat adalah operasi revolusi dan penentangan dalam menghadapi projek Zionis.”

Beliau turut menegaskan bahawa setiap senjata, setiap peluru dan syahid tidak terasing daripada agenda penentangan.

“Prestasi gerakan dalam pertempuran Unity of Squares (menentang Zionis Israel, Ogos 2022) adalah satu penilaian dan penghargaan bagi kami tentang kerja ini,” kata an-Nakhalah.

Beliau turut menekankan bahawa selepas pertempuran Unity of Squares, Briged al-Quds diperkuatkan dengan seribu pejuang dan kader tentera diperkuatkan dengan pemimpin baru.

“Salah satu kesilapan yang berlaku dalam pertempuran Unity of Squares ialah kami berhenti menembak selepas 50 jam,” sambil menyatakan bahawa briged Saraya al-Quds mengimbangi dari masa ke masa untuk apa yang digunakan dalam pertempuran itu.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Adik Bella, OKU Dan Kita

Isu terbaharu yang tular menggemparkan negara mengenai seorang anak istimewa yang dikenali sebagai adik Bella, dipercayai menjadi mangsa dera di rumah kebajikan Rumah Bonda. Ia meraih perhatian masyarakat Malaysia, hingga wujudlah kempen tanda pagar #JusticeForBella.

Bella merupakan seorang kanak-kanak OKU sindrom down berusia 13 tahun dan ketika usianya 7 tahun, ia dijaga dengan baik di Rumah Sinar Harapan Tengku Ampuan Najihah.

Pada tahun lepas ketika usianya 12 tahun, Bella dibawa ke Mahkamah Kanak-kanak untuk disambung perintah penjagaan di rumah berkenaan. Pada waktu itulah beliau bertemu seorang pengasas Rumah Bonda, yang meminta hakim memberi peluang kepada dirinya untuk menjaga Bella, dan permohonannya diluluskan.

Tersebar wajah seorang Bella yang penuh keceriaan akhirnya berubah menjadi kemurungan, trauma, keliru serta takut. Badannya penuh dengan kesan parut, tangan kanan dan kiri pula terdapat luka yang dalam serta kudis yang besar. Apakah yang telah berlaku terhadap anak ini?

Sebagaimana memetik kata aktivis Akhi Fairuz Al-Jengkawi pada 12 Julai lalu:

“Bella dipercayai telah didera! Siapa yang mendera beliau? Masih dalam siasatan pihak polis. Laporan polis telah dibuat pada 24 Jun yang lepas. Hari ini 12 Julai, hampir 3 minggu selepas laporan polis dibuat. Khabarnya, Siti Bainun telah ditahan oleh pihak polis 6 Julai yang lepas. Segala hasil siasatan tidaklah diketahui.”

Penulis fikir, orang yang tidak mempunyai perasaan atau jiwanya rosak sahaja yang tiada rasa belas simpati dan kasihan terhadap apa yang terjadi terhadap anak ini.

Untuk mengetahui kisah terperincinya, kita semua boleh ke https://bit.ly/36DRoaY. Terima kasih diucapkan kepada Puan Emy Shafinaz kerana mengumpulkan semua bahan-bahan penulisan untuk dirujuk masyarakat tentang #JusticeForBella melalui statusnya pada 12 Julai lalu.

“Moga nasib adik Bella terbela dengan seadil-adilnya. Sedihnya la bila anak down syndrome ni diperlakukan macam tu. Mujur juga Bella ni boleh bercakap maka boleh la dia bagitau siapa yang buat dia begitu..  Kalau anak autisme? Yang non verbal? Haih.. Tak dapatlah dibayangkan..,” luah Emy.

Boleh jadi terdapat sesetengah pihak merasakan kerana telah ditahan mereka yang tertuduh bagi kes penderaan itu, bolehlah menarik nafas lega dan tidak perlu berbuat apa-apa lagi.

Hakikatnya tidaklah sedemikian. Seharusnya kita sebagai rakyat meneruskan #HerdikanRakyat agar pihak kerajaan sentiasa lebih peka dan peduli dengan isu sebegini selain mengenakan tindakan kepada mereka yang telah dikenal pasti melakukan jenayah penderaan yang meninggalkan kesan sangat mendalam seperti isu adik Bella ini.

Tidak kira siapa yang terlibat melakukan jenayah penderaan seperti itu mahupun mereka yang bersekongkol, wajib diheret dan dikenakan tindakan yang berat tanpa ada kompromi!

Sebagai masyarakat yang punyai adab dan keprihatinan yang tinggi, kita juga perlu sedari bahawa penjagaan anak-anak OKU ini bukan hanya tanggungjawab keluarga mereka sahaja, apatah lagi jika anak-anak itu diletakkan di pusat jagaan.

Namun, peranan pihak kerajaan adalah yang utama dalam menguatkuasakan undang-undang berkaitan untuk membenarkan pusat-pusat jagaan seperti itu beroperasi.

Menurut Pengerusi Pertubuhan Kebajikan Kanak-kanak dan Wanita (KAWAN), Dr Hamidah Mat, masyarakat perlu kenal golongan OKU dengan cara membaca, mengambil tahu dan prihatin.

“Pihak kerajaan juga perlu mengetengahkan polisi, penguatkuasaan, hukuman kepada yang melakukan jenayah penderaan, mahupun pembelaan sebagai suatu usaha memberi pendedahan yang jelas kepada rakyat,” ujarnya ketika ditanya tentang isu ini.

Beliau berkata, ini bagi memastikan atau menjadi salah satu usaha dan inisiatif menangani sebarang pencabulan hak dan sebarang perkara yang tidak diingini seperti jenayah penderaan yang berlaku ini.

“Hakikatnya, Islam datang dengan tujuan dan matlamat yang jelas yang dikenali sebagai maqasid syariah yang mempromosikan penjagaan nyawa manusia tanpa mengira latar belakang agama, bangsa mahupun keupayaan mereka,” tegas Dr Hamidah lagi.

Beliau yang juga Penaung projek KAWANDA, sebuah projek pembangunan kanak-kanak remaja OKU Simpang Renggam berkata, tentunya matlamat kemanusiaan yang dibawa oleh Islam sangatlah mendasar kepada fitrah iaitu memenuhi keperluan manusia itu sendiri.

Siri-siri advokasi berkaitan OKU perlu dipertingkatkan agar masyarakat lebih peka dan tahu sisi-sisi yang mana mereka juga boleh berperanan membantu, antaranya mendidik masyarakat tentang siapa OKU, apa keupayaan mereka, apa potensi mereka, bagaimana cara memberi atau menyalurkan bantuan kepada mereka.

Selain itu, usaha-usaha sebegini perlulah dilakukan pihak kerajaan dan pertubuhan bukan kerajaan (NGO) secara berterusan dan bukannya bermusim, agar masyarakat sentiasa peka dengan keadaan sekelilingnya dan dapat ditangani dengan sebaiknya.

Pertubuhan IKRAM Malaysia (IKRAM) turut mengambil inisiatif menganjurkan Bicara Bina Negara (BBN) yang bertajuk ‘Pandemik Covid-19: Kesan Kepada OKU’ pada 24 Julai ini pukul 10.00 pagi di  FB rasmi IKRAM dan YouTube TV IKRAM.

Forum kali ini akan mengetengahkan tiga ahli panel berpengalaman iaitu Ahli Dewan Negara yang juga Presiden Persatuan OKU Sentral, YB Senator Datuk Ras Adiba Radzi, Pensyarah Kanan Fakulti Sains Sosial dan Kemanusiaan UKM, Dr Aizan Sofia Amin dan ibu kepada tiga anak OKU iaitu Pn Salwa Mohd Salleh.

Pakar Perubatan Pemulihan UiTM yang juga aktivis Yayasan Ikram Malaysia, Dr Wan Najwa Wan Mohd Zohdi pula bertindak sebagai moderator BBN ini yang bakal mengupas tentang ‘survival’ golongan OKU pada musim pandemik.

Sudah pasti pendidikan mengenai golongan OKU mampu melahirkan masyarakat yang prihatin dan empati terhadap nasib golongan ini, lebih-lebih lagi pada musim pandemik sekali gus memastikan mereka dibantu dan dibela.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tamatkan darurat, buka parlimen dan bersama pulihkan negara

Pertubuhan Bukan Kerajaan dan Pertubuhan Masyarakat Sivil daripada pelbagai latar belakang amat prihatin dan bimbang dengan krisis kesihatan Covid-19 yang telah membawa kepada pelbagai implikasi negatif terhadap ekonomi dan sosial rakyat jelata.

Sejak perintah darurat berkuatkuasa dari bulan Januari 2021, wabak Covid-19 bukan sahaja tidak pulih malahan menjadi semakin melarat dengan pertambahan kes yang tidak terkawal, peningkatan jumlah kematian dan beban berat yang menimpa sistem kesihatan negara.

Pada awal bulan Jun 2021, kerajaan sekali lagi terpaksa melaksanakan Perintah Kawalan Pergerakan (PKP). Hal ini telah menimbulkan kerisauan dan pelbagai kesukaran kepada rakyat pelbagai lapisan. Jelasnya, penguatkuasaan perintah darurat sehingga kini gagal untuk menangani wabak Covid-19.

Tanpa semak dan imbang yang berkesan, perintah darurat telah merosakkan amalan demokrasi berparlimen. Hal ini telah membawa kepada tindakan-tindakan sewenang-wenang oleh pihak eksekutif tanpa akauntabiliti yang diperlukan.

Penguatkuasaan perintah darurat tidak memberi kesan positif kepada pengurusan krisis kesihatan Covid-19. Sehubungan itu, negara bukan sahaja mengalami krisis kesihatan, malahan juga krisis ekonomi dan sosial yang semakin meruncing.

Keadaan ekonomi rakyat terus terbeban tanpa pembelaan sewajarnya. Kesejahteraan institusi keluarga terancam menyebabkan pelbagai masalah psikologi dan sosial.

Pendidikan anak-anak pula terjejas khususnya dari isi rumah yang tidak mempunyai peralatan atau kemudahan internet. Kadar vaksinasi Covid-19 masih jauh untuk mencapai tahap imuniti kelompok yang membolehkan sektor ekonomi, sosial dan pendidikan dibuka semula.

Mengambil kira situasi politik yang amat tidak menentu, Pertubuhan Bukan Kerajaan dan Pertubuhan Masyarakat Sivil berpandangan pendekatan yang berbeza beserta inisiatif yang lebih serius hendaklah diambil untuk menangani krisis yang semakin meruncing. Parlimen adalah medan terbaik untuk menyelesaikan krisis ini.

Sehubungan dengan itu, Pertubuhan Bukan Kerajaan dan Pertubuhan Masyarakat Sivil menggesa agar cadangan-cadangan berikut dilaksanakan untuk menyelesaikan krisis yang sedang melanda:

1. Persidangan parlimen hendaklah diadakan dengan seberapa segera supaya ahli-ahli parlimen dapat berperanan khususnya dalam melaksanakan amalan semak imbang dengan berkesan.

2. Darurat ditamatkan dan tidak dilanjutkan selepas 1 Ogos 2021.

3. Ahli-ahli parlimen merentasi parti mengetepikan perbezaan politik dan bersama-sama berganding bahu untuk menangani krisis kesihatan Covid-19, memulihkan ekonomi serta menyelesaikan krisis pendidikan dan krisis sosial yang melanda negara. Semua pihak, khususnya pihak kerajaan, hendaklah berjiwa besar dan bersikap terbuka dengan melibatkan semua ahli parlimen di dalam usaha menangani krisis-krisis yang melanda.

4. Pertubuhan Bukan Kerajaan dan Pertubuhan Masyarakat Sivil serta golongan profesional, teknokrat dan pakar bidang hendaklah dilibatkan secara aktif dalam usaha untuk menangani krisis kesihatan Covid-19 dan krisis-krisis lain yang sedang melanda. Kumpulan-kumpulan ini sewajarnya diberi peranan untuk bersama-sama menyumbang ke arah pemulihan negara.

Pertubuhan Bukan Kerajaan dan Pertubuhan Masyarakat Sivil sentiasa berusaha melakukan yang terbaik untuk Malaysia dan bersedia berganding bahu dengan pelbagai pihak untuk menyelesaikan krisis-krisis yang sedang melanda negara.

1. Pertubuhan IKRAM Malaysia (IKRAM)
2. Akademi Literasi Politik (SHIELD)
3. Aliran
4. All Women’s Action Society (AWAM)
5. Angkatan Belia Islam Malaysia (ABIM)
6. Demokrat Kebangsaan
7. G25 Malaysia
8. Gabungan Bertindak Malaysia
9. IMAN Research
10. Interactive Muslimah Association (IMAN)
11. Kuala Lumpur & Selangor Indian Chamber of Commerce & Industry (KLSICCI) Women Entrepreneur Development Committee( WEDC)
12. Kuala Lumpur And Selangor Chinese Assembly Hall (KLSCAH)
13. Majlis Perundingan Pertubuhan Islam Malaysia (MAPIM)
14. Malaysia Indian Woman Entrepreneurs and Professional (MiWEPs)
15. Muslim Professionals Forum
16. Pendidikan Ikram Musleh Bhd (IKRAM Musleh)
17. Pergerakan Tenaga Akademik Malaysia (GERAK)
18. Persatuan Belia Harmoni Malaysia (Harmoni Malaysia)
19. Persatuan IKRAM Akademia Malaysia (IKRAM Academia)
20. Persatuan Kebajikan Aafiyah Shah Alam
21. Persatuan Kebajikan Prihatin Negeri Kelantan
22. Persatuan Kesihatan IKRAM Malaysia (IKRAM Health)
23. Persatuan Patriot Kebangsaan (PATRIOT)
24. Persatuan Penduduk Petaling jaya (MYPJ)
25. Persatuan Profesional Kewangan Muslim Malaysia (MFP)
26. Persatuan Promosi Hak Asasi Manusia (PROHAM)
27. Persatuan Sahabat Wanita Selangor
28. Persatuan Wanita Impian Negeri Sabah (WINS)
29. Pertubuhan al-Nur Negeri Kelantan
30. Pertubuhan Iqra Malaysia
31. Pertubuhan Kesejahteraan Psikospiritual Malaysia (PKPM)
32. Pertubuhan Mawaddah Malaysia
33. Pertubuhan Muafakat Sabah
34. Pertubuhan Pemuda GEMA Malaysia (Pemuda GEMA)
35. Pertubuhan Pendidikan Progresif Kuching
36. Pertubuhan Penulis Isu Isu Wanita Nasional (PENAWAN)
37. Pertubuhan Rangkaian Pembangunan Kesinambungan Malaysia
38. Pertubuhan Teratak Rahmah Wanita Islam (TERATAI)
39. Projek Wawasan Rakyat (POWR)
40. Research And Information Centre On Islam (RICOI)
41. Sisters in Islam
42. Suara Rakyat Malaysia (SUARAM)
43. Tamil Foundation Malaysia
44. The United Chinese School Teachers’ Association of Malaysia ( JIAO ZONG)
45. United Chinese School Committees’ Association of Malaysia (Dong Zong)
46. Yayasan Atfal Jannah
47. Yayasan Ikram Malaysia
48. Yayasan Takmir Pendidikan

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hidayah Centre Foundation terima Anugerah NGO Terbaik

Anugerah disampaikan oleh Timbalan Menteri di Jabatan Perdana Menteri, YB Hajah Fuziah Salleh kepada Pengarah Operasi Negeri HCF, Haji Abdul Rahman Kassim.

Selain itu, antara anugerah lain yang disampaikan dalam majlis ini adalah Anugerah Tokoh Utama, Anugerah Tokoh Khas, Anugerah Masjid dan Surau Terbaik, Anugerah Kategori Tahfiz, Kategori Rumah Kebajikan dan Kategori Surau Sekolah.

Ditubuhkan sejak 2005 sebagai institusi di bawah Pertubuhan Jamaah Islam Malaysia (JIM), Hidayah Centre berusaha menyampaikan dan berkongsi mesej Islam yang benar kepada bukan Islam dan menyantuni mualaf.

Setelah bernaung di bawah Pertubuhan IKRAM Malaysia (IKRAM), Hidayah Centre telah didaftarkan sebagai sebuah yayasan dengan Bahagian Hal Ehwal Undang Undang (BHEUU) Jabatan Perdana Menteri (JPM) pada 29 Februari 2012, dengan nama Hidayah Centre Foundation.

Semoga anugerah dan pengiktirafan ini melonjakkan lagi aktivisme HCF dalam menyampaikan mesej Islam serta menyantuni mualaf dan bukan Islam di seluruh negara, insya-Allah.


Ke mana hilangnya budi bahasa anak muda?

Budi bahasa budaya kita. Itu adalah antara slogan yang sering kali kita dengar dalam merujuk kepada kepentingan mengamalkan budi bahasa yang baik.

Ayat yang digunakan dalam slogan ini terlalu mudah untuk difahami sehinggakan tidak perlu kepada analisis yang mendalam daripada mana-mana pakar bahasa.

Namun, adakah semudah itu juga pelaksanaannya? Pastinya tidak. Hal ini kerana ramai antara golongan muda pada hari ini dilihat sudah mula melupakan nilai-nilai dan budi bahasa yang baik dalam kehidupan seharian mereka.

Tambah pula dengan kehadiran platform media sosial kini, ahli masyarakat dilihat begitu bebas untuk mengatakan apa sahaja yang diingini tanpa ada batasan.

Pepatah Melayu ada menyatakan, jadilah seperti padi, semakin berisi semakin menunduk. Dan bukannya seperti lalang, semakin tua semakin tegak menjulang.

Apabila kita bercakap mengenai adab dan budi bahasa, ramai antara kita yang menganggapnya sebagai sesuatu yang hanya akan dipraktikkan apabila pulang ke kampung halaman ataupun ketika bercakap dengan individu yang lebih tua daripada kita.

Namun adab sebenarnya jauh lebih besar daripada itu. Budi bahasa adalah perbuatan yang baik yang kita lakukan kepada orang lain demi menjaga hubungan baik antara sesama manusia.

Namun, jika kita lihat pada situasi masa kini, ramai antara kita yang mengambil mudah tentang budi bahasa. Mereka lebih mementingkan diri mereka sendiri tanpa menyelitkan perasaan simpati apatah empati terhadap orang lain.

Mereka menyatakan bahawa mereka hanya inginkan kebebasan bersuara dan melakukan perkara-perkara yang mereka anggap betul, namun sebenarnya banyak perkara yang mereka lakukan telah mengguris banyak hati-hati yang tidak berdosa.

Budi bahasa sebenarnya tidak sukar untuk dipraktikkan. Ia hanya perlu dilakukan berulang-ulang kali sehingga menjadi tabiat yang baik.

Hal ini kerana, individu yang berbudi bahasa akan sentiasa disenangi oleh orang lain. Selain daripada itu, kehidupan mereka yang berbudi bahasa akan lebih bahagia kerana sentiasa mengamalkan kehidupan yang positif dan baik.

Berikut adalah pengaplikasian budi bahasa yang dapat dijadikan contoh sebagai seorang mahasiswa-mahasiswi:

1. Kaedah menghantar mesej Whatsapps kepada pensyarah:

i) Beri salam – Assalamualaikum Dr., Sir, Madam atau Ms.

Nota: Pastikan pelajar mengikut masa yang telah ditetapkan oleh pensyarah sewaktu menghantar mesej Whatsapps tersebut.

2. Pertemuan dengan sesiapa sahaja (dalam pelbagai situasi):

i) Pandang wajah individu yang kita bertembung.

ii) Berikan senyum yang paling ikhlas (bayangkan kita terserempak dengan tetamu VVIP yang sangat kita kagumi).

iii) Berikan ucapan salam dengan jelas.

iv) Dengar apa yang ingin disampaikan dengan fokus.

v) Mohon diri dengan kata-kata yang sopan jika perlu tinggalkan perbualan dengan segera.

3. Sewaktu berada di tempat makan:

i) Beratur sewaktu hendak membeli makanan.

ii) Menggunakan panggilan yang sesuai kepada penjual makanan.

iii) Tidak menipu kuantiti makanan yang telah diambil.

iv) Ucapkan terima kasih setelah pembayaran dibuat.

Nota: Pembeli boleh menyatakan akad jual beli untuk menambahkan keberkatan kepada makanan yang telah dibeli. Akad tersebut adalah:

Penjual: Saya jual ya makanan ini.

i) Duduk di meja makan dengan baik.

ii) Makan dalam keadaan yang sopan dan tidak tergopoh-gapah.

iii) Tidak meletakkan sisa makanan di atas meja (jika perlu mengasingkan tulang atau sisa makanan, boleh diletakkan di sudut pinggan atau dilapik atas tisu jika hendak dibuang atas meja.

iv) Sebelum meninggalkan meja, pastikan tidak ada sisa makanan yang tertinggal. Lap dengan tisu jika terdapat sebarang kotoran di atas meja.

v) Buang sisa makanan di dalam tong sampah yang telah disediakan.

vi) Letakkan pinggan, mangkuk, sudu, garfu, gelas minuman di tempat yang telah disediakan.

Perkara di atas adalah antara contoh mudah yang dapat dilakukan dalam mengaplikasikan budi bahasa dalam kehidupan seharian kita.

Sebenarnya banyak lagi aspek yang boleh dijadikan contoh kerana setiap hari kita akan berkomunikasi dengan individu lain.

Semoga sedikit perkongsian di atas dapat dijadikan tauladan dan membantu semua ahli masyarakat dalam menjadi ahli komunikasi yang hebat dan memberikan manfaat kepada individu lain, insya-Allah.

Nurul Nisha Mohd Shah
Pensyarah Fakulti Komunikasi dan Pengajian Media, UiTM Negeri Sembilan

Mohd Radzman Basinon
Jurulatih Komunikasi Audio Visual, Sixtysix Action Academy

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kerajaan Perpaduan Pasca-PRU15: Ayuh Bina Negara

Dato’ Seri Anwar Ibrahim telah mengangkat sumpah sebagai Perdana Menteri Malaysia ke-10 .

Beliau telah berikrar untuk mempertahankan Perlembagaan yang merangkumi bahasa Melayu dan agama Islam sebagai bahasa dan agama rasmi, juga mempertahankan kedudukan Raja-raja Melayu dan hak keistimewaan orang Melayu tanpa meminggirkan hak kaum lain.

Anwar turut menegaskan komitmennya untuk memerangi rasuah dan menumpukan fokus pentadbirannya kepada menangani kos sara hidup serta pengukuhan ekonomi.

Pelantikan beliau sebagai Perdana Menteri berlaku pada persimpangan waktu yang mencabar dengan jangkaan krisis global ekonomi yang lebih kritikal menjelang tahun depan, impak perubahan iklim yang ketara dan ketika negara berada dalam fasa pemulihan pasca-Covid-19.

Negara juga telah melalui kemelut politik sekian lama dan kabinet kerajaan perpaduan yang baru terbentuk akan menguji kepimpinannya.

Pasca-PRU15 menyaksikan sentimen perkauman telah membangkitkan kebencian dan perpecahan dalam kalangan rakyat Malaysia.

Situasi ini perlu diperbetulkan dengan membawa naratif yang menjurus kepada keharmonian serta kesejahteraan masyarakat dan negara.

Hakikatnya Malaysia adalah negara majmuk yang terdiri daripada pelbagai etnik, budaya dan agama. Semangat perpaduan dan keharmonian harus disuburkan dan tidak boleh dibiarkan naratif yang sebaliknya.

Kepelbagaian yang wujud dalam masyarakat seharusnya diterima dan diperkukuhkan agar menjadi kekuatan yang dapat mengikat hati rakyat dengan lebih utuh.

Masyarakat Muslim yang merupakan kelompok majoriti di negara ini seharusnya menampilkan keindahan akhlak sebagaimana yang dituntut oleh agama dengan menghayati konsep ummatan wasata (umat pertengahan).

Ia adalah umat yang berada di kelompok pertengahan, yang membawa maksud umat yang menghayati keadilan, keseimbangan, kecemerlangan dan tidak melampaui batas agama.

Sebagai komuniti terbesar negara ini, masyarakat Muslim memainkan penting sebagai ummatan wasata bagi menangkis sentimen kebencian antara kaum dan agama dan menyebarkan mesej keharmonian.

Masyarakat harmoni yang terbentuk daripada ikatan hati rakyat pelbagai latar belakang ini akan melonjak negara ke arah yang lebih baik lagi.

Rakyat perlu menghormati titah Raja-Raja Melayu agar menghentikan hasutan kaum dan agama di tanah air tercinta kita demi kesejahteraan bersama.

Menjunjung perintah Yang Di-Pertuan Agong, ini adalah kali pertama Malaysia mendapat kerajaan perpaduan yang terdiri daripada pelbagai parti politik.

Pelbagai reaksi yang bangkit daripada rakyat terhadap lantikan Jemaah Menteri yang telah dibincangkan oleh setiap ketua parti kerajaan perpaduan ini. Ada yang gusar,menyokong dan tidak sedikit juga yang berasa kecewa dan mengkritik.

Realitinya, PRU15 menyaksikan keputusan parlimen tergantung buat pertama kalinya. Oleh itu, ia memerlukan satu formula baru bagi membentuk kerajaan. Maka kerajaan perpaduan merupakan solusi terbaik dalam konteks ini.

Pada masa yang sama, negara berhadapan dengan pelbagai masalah dan dijangka krisis ekonomi akan melanda dunia pada tahun 2023. Oleh itu, negara memerlukan kerajaan yang stabil serta mampu memberi fokus kepada penyelesaian masalah dan krisis tersebut.

Menjadi harapan semua rakyat agar barisan kepemimpinan yang terpilih ini akan mengamalkan tata kelola yang baik serta mengutamakan agenda memperjuangkan hak rakyat dan mentadbir negara dengan berwibawa.

Sekiranya benar para pemimpin politik telus dalam memperjuangkan hak rakyat sebagaimana dicanang dalam kempen pilihan raya mereka, sewajarnya inilah masa terbaik untuk membuktikan mereka mampu bermuafakat untuk bekerjasama membangunkan negara dengan semangat kebersamaan, mengetepikan perbezaan dan menepis amalan politik permusuhan.

Pembangkang pula harus menjadi kuat sebagai alat semak dan imbang yang berwibawa agar kerajaan yang memerintah tidak tersasar daripada landasan untuk membawa Malaysia ke arah kemakmuran.

Rakyat mahukan barisan kepimpinan yang dapat berfungsi secara efisien yang komited dengan menumpukan usaha kepada permasalahan masyarakat dan negara.

Kerajaan disarankan agar mengamalkan pendekatan pentadbiran secara Whole of Government iaitu tadbir urus yang menghimpunkan kerjasama secara integrasi daripada pelbagai kementerian, pentadbiran awam dan agensi awam dalam mendepani isu-isu yang timbul.

Pendekatan tadbir urus ini dapat menyelesaikan isu bekerja dalam silo (sendiri) melalui komunikasi pelbagai arah di samping meningkatkan kredibiliti dalam realiti politik kerajaan perpaduan.

Amalan urus tadbir Whole of Government ini telah diamalkan di beberapa negara seperti Australia, England dan New Zealand. Ia telah mendorong suasana ke arah memberikan perkhidmatan yang lebih baik dan meningkatkan kecekapan apabila berlaku kesatuan serta kebersamaaan sebagai budaya kerja.

Negara ini telah mengalami banyak kerosakan dan kemunduran disebabkan oleh rasuah hingga digelar sebagai negara kleptokrasi. Imej ini harus dibersihkan sehingga rasuah kelihatan jijik dan memalukan.

Pelan Antirasuah Nasional (NACP) harus diimplementasi dan dikuatkuasakan tanpa mengira lawan atau kawan. Tiada siapa yang dapat menolak bahawa rasuah telah menjejaskan ekonomi negara dengan krtikal.

Kini rakyat Malaysia terkesan dengan kos sara hidup yang tinggi dengan harga barangan dan perkhidmatan naik mendadak. Kualiti kehidupan turut terganggu dan akan semakin meruncing sekiranya kerajaan tidak menangani situasi ini dengan baik bagi memastikan jaminan sosial.

Kerajaan baru telah menjadikan menangani kos sara hidup sebagai prioriti utama. Ini satu permulaan yang baik dan pihak yang mempunyai cadangan bernas perlu berganding tenaga membantu usaha ini.

Di samping itu, Malaysia mempunyai potensi untuk kembali muncul sebagai destinasi utama pelaburan asing bagi merancakkan ekonomi.

Rakyat harus memberikan ruang dan peluang kepada kerajaan baharu untuk menjalankan tugasnya dalam menyelesaikan permasalahan rakyat dan memulihkan negara. Hukum alam meletakkan sebarang perubahan memerlukan masa dan usaha yang berterusan dan bertahap-tahap.

Apa yang betul dilakukan kerajaan, perlu disokong. Apa yang salah, perlu ditegur dan dibangkang melalui saluran yang diberikan dengan penerimaan yang terbuka daripada pihak pemerintah.

Ayuh, kita bina Malaysia yang lebih baik!

Hj Badlishah Sham Baharin
Presiden
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Solusi Baharu Lahirkan Graduan Kompetitif, Berintegriti

Covid-19 telah memberi impak besar kepada kehidupan manusia di seluruh dunia. Bermula dengan masalah kesihatan, ia menular kepada kekangan aktiviti kemanusiaan dan kemasyarakatan, termasuk bidang pendidikan.

Penggunaan dan kemajuan teknologi komunikasi telah menjadi alternatif yang didambakan, khususnya dalam sektor pendidikan tinggi.

Covid-19 juga telah menyaksikan perubahan drastik terhadap landskap pendidikan tinggi melalui arus Revolusi Industri 4.0 (IR 4.0) dan melonjak pembelajaran dan pengajaran (PdP) secara dalam talian atau maya sebagai alternatif yang praktikal dan berkesan.

Hikmahnya, Institusi Pendidikan Tinggi (IPT) dapat memanfaatkan kehadiran teknologi IR 4.0 ini melalui kurikulum dan pedagogi pembelajaran yang sentiasa terkehadapan untuk menghasilkan graduan yang berwibawa dan berketrampilan sesuai dengan alam pekerjaan yang serba canggih.

Namun, masalah graduan yang masih ramai menganggur kesan Covid-19 juga perlu diberikan perhatian serius dan memerlukan tindakan segera supaya ilmu pengetahuan dan kebolehan mereka tidak disia-siakan.

Sewajarnya, latihan kemahiran berbentuk ‘reskilling and upskilling’ diperkenalkan supaya mereka kekal relevan dan kompetitif.

Seperkara lain yang juga perlu dikaji dan memerlukan tindakan yang konstruktif adalah bidang Pendidikan dan Latihan Teknikal dan Vokasional (TVET) yang kurang mendapat sambutan dalam kalangan generasi muda.

Lebih membimbangkan, banyak tempat di Universiti Awam tidak diisi dan calon lepasan Sijil Pelajaran Malaysia (SPM) tidak mendapat tempat dalam program yang sesuai dengan kelulusan dan minat mereka.

Salah satu jalan penyelesaian ialah dengan membangunkan sistem data raya (big data) dengan bantuan kepintaran buatan (AI) dan analitik data untuk memberi panduan kepada calon-calon lepasan SPM mengenai program yang sesuai untuk mereka dan di universiti mana ia ditawarkan.

Melalui aplikasi yang boleh mereka muat turun, mereka diberikan maklumat tentang program dan kerjaya yang sesuai untuk mereka ceburi dan universiti atau kolej mana yang menawarkan program-program tersebut.

Ini memudahkan mereka untuk membuat pilihan terbaik untuk masa depan mereka.  Sistem seperti ini sudah pun dilaksanakan di banyak negara maju.

Pembangunan sistem seumpama ini sudah tentu memerlukan kerjasama erat antara dua kementerian iaitu Kementerian Pendidikan Tinggi dan Kementerian Pendidikan untuk menghubungkan data mengenai pencapaian, kecenderungan dan minat pelajar dengan program dan kerjaya yang sesuai untuk mereka.

Perhatian juga wajar diberikan terhadap kurangnya penghayatan nilai dan etika dalam kalangan para graduan sehingga menimbulkan masalah seperti rasuah, pecah amanah dan jenayah kolar putih apabila mereka berada di alam pekerjaan.

Pemahaman, pemupukan dan budaya yang beretika serta berintegriti dalam kalangan graduan perlu menjadi keutamaan.

Para graduan perlu didedahkan dengan bengkel dan kursus yang bersangkutan, malahan diterapkan dalam kurikulum yang bersesuaian perihal budaya integriti dan etika dalam pengajian mereka.

Melalui pembudayaan integriti dan etika, akan terhasil nilai-nilai murni seperti amanah, rajin, ikhlas, membenci rasuah dan bermaruah ketika melaksanakan kerja dan tanggungjawab masing-masing.

Apa yang pasti, nilai-nilai murni ini adalah sifat-sifat kemanusiaan yang mulia dan semua agama, penganut terutama yang beragama Islam menekankan betapa sifat-sifat ini amat dituntut untuk melahirkan insan yang berakhlak mulia.

Adalah menjadi harapan kita agar sistem pendidikan tinggi negara yang mapan, bersistematik, bersasar dan penuh kebijaksanaan dapat dibangunkan bagi melahirkan pelajar, graduan serta profesional yang bukan sahaja cemerlang, malah warga kerja yang berakhlak, berintegriti dan beretika.

Prof. Emeritus Datuk Ir. Dr. Mohd Azraai Kassim
Profesor di Sekolah Perniagaan Antarabangsa Azman Hashim, Universiti Teknologi Malaysia dan Ahli IKRAM Academia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pembunuh Jamal Khashoggi masih bebas?

Penyelidik Turki, Hatice Cengiz, menganggap bahawa pembunuh wartawan Arab Saudi, Jamal Khashoggi masih bebas, walaupun sudah tiga tahun berlalu sejak pembunuhannya di konsulat Saudi, di Istanbul pada 2 Oktober 2018.

“Tiga tahun sejak ketiadaan Jamal dan keadilan masih tidak wujud, sudah tiga tahun dan pembunuhnya masih bebas,” ujar Cengiz melalui akaun Twitternya.

Tetapi beliau hanya dapat mengulangi pepatah terkenal Khashoggi, sambil berkata:

“Anda tetap hidup di hati saya dan di hati jutaan orang yang anda sayangi, agar keadilan dapat ditegakkan.”

Pada September 2020, pihak berkuasa Arab Saudi mengumumkan keputusan akhir terhadap lapan defendan dalam kes pembunuhan Khashoggi.

Hukuman 20 tahun penjara dijatuhkan kepada lima defendan, sementara hukuman tiga defendan lain antara tujuh hingga 10 tahun penjara.

Hatice Cengiz bersama organisasi Demokrasi untuk Dunia Arab (DAWN) mengemukakan tuntutan di sebuah mahkamah di ibu kota Amerika, Washington pada tahun 2020 terhadap Putera Mahkota Saudi, Mohammed bin Salman dan 28 orang Arab Saudi lainnya.

Surat-surat tuntutan itu menunjukkan bahawa Cengiz dan Khashoggi adalah tunangannya yang sepatutnya akan bernikah pada 16 September 2018.

Cengiz telah bergabung dengan sekumpulan aktivis hak asasi manusia dan disertai organisasi DAWN, dalam kawalan di depan kedutaan Saudi di Washington pada Jumaat lalu, ketika mereka membawa gambar Khashoggi serta sepanduk yang mendesak keadilan untuk Khashoggi bagi memperingati ulang tahun ketiga kematian wartawan itu.

Bangunan Kongres AS menyaksikan satu lagi demonstrasi di hadapannya di mana gambar besar Khashoggi dilancarkan dan organisasi hak asasi manusia turut menganjurkan seminar serta acara lain untuk memperingati beliau.

Dalam pernyataan yang menandakan ingatan kepada Khashoggi, Setiausaha Negara AS Anthony Blinken menegaskan komitmen negaranya untuk mempertahankan kebebasan bersuara dan melindungi wartawan, aktivis dan pembangkang di mana-mana.

“Sejak laporan yang tidak diklasifikasikan mengenai pembunuhan Khashoggi dikeluarkan ke Kongres pada bulan Februari di Konsulat Saudi di Istanbul, kami telah mengambil langkah-langkah untuk mencegah berulangnya tragedi keji seperti itu,” tambah Blinken.

Dalam laporan yang diterbitkan oleh pentadbiran Presiden Joe Biden Februari lalu, perisik AS mengatakan:

“Kami merasakan bahawa Putera Mahkota Saudi Mohammed bin Salman meluluskan operasi di Istanbul, Turki untuk menangkap atau membunuh Khashoggi.”

Laporan itu menyenaraikan 21 nama yang mana sebelum itu, tiga daripadanya telah dipadam.

Pada 2 Oktober 2018,  Khashoggi memasuki konsulat Saudi di Istanbul, Turki untuk mengurus dokumen menikahi Cengiz dan tidak pernah dilihat lagi selepas itu.

Beberapa media AS melaporkan bahawa kerajaan Turki mempunyai rakaman audio dan video yang menurut mereka sebagai bukti bahawa Khashoggi dibunuh di dalam konsulat Saudi.

Pegawai AS dan Turki dilaporkan mengatakan rakaman itu menunjukkan pasukan keselamatan Saudi menahan Khashoggi ketika dia mengambil dokumen untuk menyelesaikan urusan pernikahannya. Dia kemudian dibunuh dan mayatnya dibongkar.

Namun, Arab Saudi menafikan pembabitan dalam kehilangan Khashoggi.

Jamal Khashoggi memulakan kariernya sebagai wartawan ketika beliau berkawan dengan Osama bin Laden, hingga menjadi pembangkang di Arab Saudi hingga perlu meninggalkan negaranya.

Sebelum didapati hilang di konsulat Saudi di Istanbul, Khashoggi membuat keputusan untuk mengasingkan diri bagi memperuntukkan waktunya antara Amerika Syarikat, UK dan Turki.

Khashoggi meninggalkan Arab Saudi pada bulan September 2017 setelah berbeza pendapat dengan kerajaan kerajaan Arab Saudi.

Dari luar negeri, beliau menyebarkan pandangan dan kritikan terhadap kerajaan Arab Saudi melalui kolumnya di akhbar Amerika Syarikat, Washington Post dan menerusi akaun Twitternya yang sangat popular dengan lebih 1.6 juta pengikut.

Biden berjanji akan cari pembunuh Khashoggi?

Presiden AS pada ketika itu, Donald Trump meremehkan hal tersebut dengan mengatakan bahawa yang lebih penting adalah Arab Saudi membeli senjata AS dan menyelesaikan permusuhan dengan Iran.

Berikutan itu, Joe Biden bersumpah akan melakukan pendekatan yang lebih keras dan menjatuhkan hukuman kepada Arab Saudi.

Terdahulu pada 11 November 2018, seorang wartawan kanan Turki mendedahkan butiran daripada rakaman audio rahsia yang merekodkan pembunuhan kejam Khashoggi.

Individu yang membunuh Khashoggi memasukkan plastik pada kepalanya untuk mencekik dan melemaskannya.

Sebelum itu, Presiden Turki, Recep Tayyip Erdogan berkata, rakaman audio pembunuhan Khashoggi sudah dikongsi dengan Arab Saudi, Amerika Syarikat, Jerman, Perancis dan Britain.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM dikaitkan dengan Freemason, tuduhan karut! – SUA IKRAM

Setiausaha Agung IKRAM, Hj Mahdzir Md Isa berkata demikian ketika ditanya tentang tuduhan tersebut.

“IKRAM adalah merupakan pertubuhan bukan kerajaan yang telah didaftarkan dengan Pendaftar Pertubuhan Malaysia pada 22 Oktober 2009. Ianya digerakkan oleh para cendekiawan dalam pelbagai bidang, lulusan dalam dan luar negara, serta pelbagai lapisan masyarakat,” kata beliau.

Ujarnya, IKRAM bukanlah satu pertubuhan rahsia atau bawah tanah yang mempunyai agenda yang tidak baik terhadap negara apatah lagi umat Islam.

“Kesemua aktiviti dan program IKRAM boleh diikuti secara telus dan terbuka dalam media sosial IKRAM sama ada menerusi laman web, Facebook, Twitter, Instagram, Telegram dan Youtube TV.IKRAM,” jelas beliau.

Tambahnya, dalam Perlembagaan IKRAM menyatakan dengan jelas bahawa dasar IKRAM ialah Islam dan asas pegangannya ialah al-Quran, as-Sunnah, Ijma’ dan Ijtihad diikuti dengan lapan (8) matlamat seperti berikut:

a) Menyebarkan risalah Islam melalui dakwah serta mempertahankannya daripada kebatilan dan syubahat;

b) Mengumpulkan hati dan jiwa individu Muslim di atas dasar Islam dan membina akhlak yang mulia;

c) Meninggikan taraf sosioekonomi umat Islam;

d) Memupuk keadilan masyarakat dan kesejahteraan sosial serta membanteras kejahilan, kemiskinan dan keruntuhan moral di samping menggalakkan kerja kebajikan tanpa mengira bangsa dan agama;

e) Memperjuangkan hak umat Islam dan berusaha meningkatkan kesatuan dan perpaduan dalam kalangan mereka;

f) Menegakkan syariat Islam secara praktikal;

g) Mengadakan hubungan dan kerjasama dengan mana-mana pihak dalam memajukan kepentingan umat Islam; dan

i) Bekerjasama dengan mana-mana pertubuhan yang mempunyai objektif yang selari bagi memajukan kepentingan Islam, umat Islam dan masyarakat.

Katanya lagi, IKRAM juga meletakkan misi dan visi organisasinya yang jelas sepertimana yang boleh dilihat dalam laman web IKRAM. Misi IKRAM ada tiga (3) iaitu:

a) Mengajak dan membimbing masyarakat memahami, menerima dan menghayati Islam sebagai panduan dalam kehidupan peribadi, keluarga, masyarakat dan negara;

b) Berjuang membangun sebuah masyarakat maju berasaskan manhaj taghyir yang tepat, tasawur Islam yang syumul dan tarbiah yang mantap dengan memanfaatkan teknologi dan amalan terbaik pengurusan; dan

c) Membudayakan pendekatan perkongsian dan permuafakatan.

Sementara itu, tambahnya lagi, visi IKRAM pula juga adalah jelas iaitu ‘Malaysia Menjadi Negara Rahmah’ yang berasaskan 12 ciri seperti berikut:

1) Kepemimpinan Negara yang Kompeten dan Berintegriti;

2) Sistem Pemerintahan yang Berasaskan Semak dan Imbang yang Berkesan;

5) Masyarakat yang Berilmu, Berakhlak dan Penyayang;

7) Hubungan Etnik dan Penganut Agama yang Harmoni;

11) Kebajikan, Kesihatan dan Keselamatan Rakyat yang Terpelihara; dan

12) Menerajui Usaha keamanan dan Kesejahteraan Sejagat.

“Berdasarkan dasar, matlamat, misi dan visi yang telah ditetapkan, kami rasa hairan apabila terdapat pihak yang mendakwa bahawa IKRAM mempunyai kaitan dengan gerakan Freemason,” tegas Hj Mahdzir.

Malah, jelasnya, IKRAM juga merupakan antara pertubuhan yang aktif di Malaysia dalam menyumbang kepada Palestin dan menentang penjajahan haram oleh Zionis Israel seperti Yayasan Al-Quds Malaysia dan Gerakan BDS Malaysia, malah bekerjasama dan membantu menjayakan Persidangan Liga Ahli Parlimen Untuk Al-Quds (LP4Q) pada Februari lalu.

“Sekiranya IKRAM mempunyai kaitan dengan gerakan Freemason, sudah pasti IKRAM tidak akan sekali-kali terlibat dalam memberikan bantuan kepada Palestin memandangkan gerakan Freemason dikenali sebagai sebuah gerakan yang mendokong agenda Zionis.” kata Hj Mahdzir.

Beliau menjelaskan lagi, meskipun pemilik akaun ‘Dr.Ismadi’ tidak diketahui pemiliknya dan baru diwujudkan pada bulan April 2020, IKRAM merasakan perlu memberikan penjelasan agar masyarakat mendapat maklumat yang benar tentang IKRAM.

Hj Mahdzir menyeru masyarakat untuk mendapatkan maklumat yang benar berkenaan IKRAM melalui media sosial IKRAM sendiri iaitu sama ada melalui laman web, Facebook, Twitter, Instagram, Telegram dan Youtube TV.IKRAM seperti berikut:

Portal: ikram.org.my FB: fb.com/ikram.malaysia Twitter: twitter.com/ikrammalaysia Instagram: instagr.am/ikrammalaysia Telegram: t.me/ikrammalaysiaofficial Youtube TV.IKRAM: youtube.com/c/tvikram

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Mudahnya Wanita Mengaut Pahala Ramadan – Wanita IKRAM

Wanita IKRAM ingin mengambil kesempatan kehadiran Ramadan tahun ini, mengajak umat Islam umumnya dan kaum wanita khususnya untuk sama-sama menyambut Ramadan dengan penuh kesyukuran dan berazam untuk memanfaatkan kelebihan yang ada padanya sebaik mungkin.

“Sesungguhnya bulan Ramadhan telah datang mengunjungi kamu. Bulan penuh keberkatan. Allah S.W.T telah mewajibkan kamu berpuasa dalam bulan ini. Semua pintu syurga dibuka dan semua pintu neraka ditutup. Syaitan-syaitan ditambat. Di dalamnya terdapat satu malam yang lebih baik daripada 1000 bulan. Sesiapa yang dihalang dari kebaikannya maka sesungguhnya dia benar-benar terhalang.”

Demikian maksud sepotong Hadis Nabi S.A.W. yang diriwayatkan oleh An-Nasa’i daripada Abu Hurairah r.a.

Umum maklum akan kelebihan dan keistimewaan Ramadan. Namun masih ramai di kalangan umat Islam yang tidak peka dan tidak merebut peluang keemasan yang Allah sediakan di dalam bulan yang mulia penuh barakah ini.

Ramadan mensucikan diri dari dosa, mengembalikan kita kepada fitrah, di samping peluang-peluang yang terbuka luas untuk kita, terutama kaum wanita mengaut pahala sebanyak-banyaknya.

Antara  peluang-peluang besar bagi wanita untuk mengaut pahala di bulan puasa ialah:

Tidak kira di mana dan apa bangsa sekalipun, sama ada di bandar atau di desa, rata-ratanya wanita yang menyediakan makanan untuk berbuka puasa seisi keluarga. Nabi s.a.w. telah bersabda (maksudnya):

“Sesiapa yang menyediakan makanan berbuka bagi orang yang berpuasa, baginya ganjaran seumpama pahala bagi orang yang berpuasa tanpa mengurangi sedikitpun pahalanya (orang yang berpuasa itu).” (HR Al-Baihaqi & Ibn Khuzaimah)

Bayangkan berapa orang ahli keluarga di rumah anda dan sebanyak itu pulalah pahala puasa yang anda dapat jika anda menyediakan makanan berbuka untuk mereka. Ini termasuk hari-hari uzur anda di mana  anda tetap mendapat pahala puasa. Seeloknya sediakanlah makanan itu sekurang-kurangnya buah kurma dan air dengan duit sendiri.

Pasti pahalanya berganda, pahala menyediakan dan pahalan infaq. Bagi wanita yang tidak ada pendapatan, mulalah menyimpan untuk infaq pada tahun hadapan jika panjang umur. Kalau umur tak panjangpun, insyaAllah akan diberi pahala juga kerana telah berniat. Namun demikian perlu juga diingatkan supaya kita tidak berlebih-lebihan dan elakan pembaziran di dalam menyedialkan juadah berbuka.

Seringkali seorang ibu, iaitu seorang wanitalah yang mengejutkan ahli keluarga untuk bangun sahur. Bersahur adalah antara sunat-sunat puasa yang besar pahalanya. Nabi s.a.w. bersabda (maksudnya):

“Barsahurlah kamu semua, sesungguhnya dalam sahur itu ada barakah.” (HR Al-Bukhari & Muslim)

Dengan mengajak dan membantu orang lain berbuat perkara sunat, iaitu perkara yang baik kita juga akan mendapat pahala orang yang melakukannya. Subhanallah.

3. Suami beriktikaf di masjid pada malam-malam 10 terakhir Ramadan.

Ramai di kalangan wanita yang berkesempatan ikut beriktikaf di masjid bersama suami. Namun lebih ramai yang tidak berpeluang kerana tanggungjawab terhadap keluarga dan anak-anak. Sungguhpun begitu, wanita tetap berpeluang untuk meraih pahala dengan berniat untuk turut serta jika ada peluang. Dan dengan menolong menyiapkan keperluan suami pergi beriktikaf dan dengan menjaga ahli keluarga di rumah, kaum wanita akan tetap berkongsi pahala dengannya. Nabi s.a.w. bersabda (maksudnya):

“Sesiapa yang mempersiapkan seorang pejuang, maka sesungguhnya dia telah berjuang. Dan sesiapa yang menjaga dengan baik ahli keluarga seseorang yang pergi berjuang, maka sesungguhnya dia juga telah berjuang” (HR Al-Bukhari dan Muslim)

Bukankah suami pergi beriktikaf di masjid itu satu perjuangan untuk menjejaki Lailatul-Qadar yang lebih baik daripada 1000 bulan?

Perkara-perkara di atas hanyalah merupakan sebahagian sahaja dari peluang merebut pahala yang ditawarkan di bulan Ramadhan. Ianya tidak termasuk amalan-amalan fardi yang dilakukan oleh wanita itu sendiri seperti puasa, tarawih, baca al-Quran, berdoa, berzikir, menghubungkan silatul-rahim dan lain-lain. Peluang yang begitu besar Allah swt tawarkan dan tiada alasan untuk kita tidak merebutnya.

Adapun syarat untuk kita mendapat ganjaran hebat itu adalah:

1.   Beriman dan mentauhidkan      Allah dengan semurni-murninya. Elakkan sebarang syirik yang nyata dan      tidak nyata;

2.   Ikhlaskan niat dengan      setulus-tulusnya. Jangan mengharap ganjaran atau pujian manusia; dan

3.   Betulkan amalan mengikut prinsip Syariat      dengan selurus-lurusnya. Jauhkan bid’ah, ikut-ikutan atau beramal dalam      kejahilan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Panduan Solat Sunat Hari Raya Aidiladha

Solat sunat Hari Raya Aidiladha dilakukan sebanyak dua rakaat, diikuti dengan mendengar khutbah Aidiladha pada pagi 10 Zulhijah dan hukumnya adalah sunat muakkad.

Segala rukun dan syarat solat Aidiladha serta sunat-sunatnya sama seperti solat fardu lima waktu, kecuali perkara sunat yang ditambahkan iaitu bertakbir tujuh (7) kali pada rakaat pertama dan lima (5) kali pada rakaat yang kedua, disertakan dengan bacaan tasbih di antara tiap-tiap takbir.

“Sahaja aku solat sunat Hari Raya Aidilfitri dua rakaat makmum kerana Allah Taala.”

Cara Menunaikan Solat Sunat Hari Raya Aidiladha

1. Mulai dengan lafaz takbiratul ihram dengan menyebut “Allahu Akbar” disertakan dengan niat dalam hati.

Ertinya: “Sahaja aku sembahyang sunat Hari Raya Aidiladha dua rakaat makmum kerana Allah Taala.”

3. Lafaz takbir tujuh (7) kali diselangselikan dengan bacaan tasbih (setiap kali takbir diikuti dengan bacaan:

5. Membaca surah al-Quran (disunatkan membaca surah al-A’laa)

6. Meneruskan solat sehingga selesai rakaat pertama

1. Mulai dengan lafaz takbir intiqalat (takbir permulaan rakaat kedua)

2. Lafaz takbir lima (5) kali diselangselikan dengan bacaan tasbih (setiap kali takbir diikuti dengan bacaan:

4. Membaca surah al-Quran (disunatkan dalam rakaat kedua membaca surah al-Ghaasyiyah)

5. Meneruskan solat sehingga selesai rakaat kedua

Adalah disunnahkan untuk dilaksanakan khutbah sesudah mengerjakan solat Hari Raya. Khutbah Aidiladha sama dengan khutbah Jumaat dari segi rukunnya.

Namun, sunat dimulakan oleh khatib dengan lafaz takbir sebanyak sembilan (9) kali berturut-turut pada khutbah pertama dan tujuh kali berturut-turut pada khutbah kedua.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Isu Dr Zakir Naik: IKRAM Ajak Rakyat Berbincang Secara Ilmiah

1. Pertubuhan Ikram Malaysia (IKRAM) memandang berat isu ceramah Dr Zakir Naik yang sedang dipolemikkan dan kini telah dibatalkan di Universiti Teknikal Melaka Malaysia (UTeM) atas arahan Ketua Polis Negara.

2. IKRAM berpandangan isu ceramah Dr Zakir Naik tidak sepatutnya dilihat memecah belahkan masyarakat, sebaliknya beliau banyak mengajak masyarakat melihat persamaan antara mereka.

Rekod telah menunjukkan bahawa beliau bukanlah seorang ekstremis agama atau seorang pendokong fahaman ganas, sebaliknya ceramah-ceramah beliau yang banyak dimuat naikkan dalam Internet membuktikan bagaimana beliau sentiasa mengetengahkan hujah-hujah ilmiah bagi mengajak manusia berfikir mengenai ketuhanan, serta mengajak manusia membaca kitab-kitab suci semua agama.

3. Kunjungan beliau kali ini bukanlah kunjungan pertama beliau ke Malaysia, malah telah beberapa kali memberikan ceramah umum di negara ini sebelum ini tanpa sebarang insiden.

Malah beliau sendiri telah diangkat sebagai Tokoh Maal Hijrah Malaysia pada tahun 2013, dengan penganugerahan oleh DYMM Yang Dipertuan Agong sendiri, yang menjadi bukti kukuh bahawa beliau bukanlah seorang yang tidak berwibawa atau membawa ajaran melampau, malah beliau sendiri sebenarnya dibenarkan bergerak di negara asalnya India tanpa sebarang isu.

4. Kita yakin bahawa tuduhan-tuduhan rambang yang dibuat ke atas beliau dibuat tanpa mendengar sendiri rakaman-rakaman ceramah beliau, kerana tiada satu pun tuduhan tersebut disertakan oleh sebarang bukti yang sah yang berkait, melainkan hanya bahasa-bahasa yang kesat dan retorik semata-mata.

5. IKRAM mengajak supaya budaya mengetengahkan hujah dan dalil secara ilmiah, intelektual dan beradab dijunjung dan disemarakkan, dalam suatu suasana kebebasan intelektual yang disemarakkan.

Budaya menyekat dan mengekang orang dari bersuara tidak patut diamalkan. Inilah sebenarnya yang akan membuktikan bahawa masyarakat Malaysia menjadi sebuah masyarakat yang berilmu dan berfikir, dan bukannya sebuah masyarakat yang mandul keintelektualannya.

6. Pada masa yang sama, IKRAM mengajak seluruh rakyat Malaysia daripada berbilang kaum dan agama untuk bertindak secara rasional dan tidak terbawa-bawa dengan retorik yang ekstrem atau menyemarakkan api permusuhan dan perbalahan yang tidak akan menguntungkan mana-mana pihak.

Sebarang perbezaan pandangan boleh diselesaikan dengan cara yang beradab dan berdiplomasi, tanpa menggunakan bahasa-bahasa yang kesat dan melampau.

Dr Mohd Parid Sheikh AhmadPresiden Pertubuhan Ikram Malaysia (IKRAM)


Manifesto Rakyat dilancarkan, zahirkan suara rakyat

KUALA LUMPUR – Gabungan Bertindak Malaysia (GBM) dan CSO Platform for Reform (CSO Platform) hari ini melancarkan Manifesto Rakyat bagi menzahirkan suara rakyat ke arah Malaysia yang harmoni, saksama dan progresif.

Koordinator Projek Manifesto Rakyat, Dr Lim Chee Han berkata, manifesto ini mengambil masa lebih setahun untuk dijayakan, dan antara tujuan manifesto ini ialah untuk membina gabungan masyarakat yang luas dan inklusif.

“Manifesto Rakyat ini, kami tidak bertujuan untuk Pilihan Raya Umum (PRU) sahaja, tetapi untuk membina gerakan sosial,” tambahnya.

Ujarnya, beza manifesto ini dengan manifesto lain ialah penekanan tentang pemilikan idea.

“Kami minta kepada rakyat input, memberikan cadangan, mereka patut menjadi sebahagian daripada Manifesto Rakyat.”

Jelasnya, ia akan memperkasakan mereka untuk melakukan lebih banyak advokasi melalui platform ini.

“Kami juga menekankan libat urus yang aktif untuk mendapatkan maklum balas dan sokongan rakyat.”

Dimulakan pada 2021, projek Manifesto Rakyat bertujuan untuk mengumpulkan pelbagai suara dalam masyarakat dan mencerminkan apa yang rakyat mahu, tuntut dan ambil berat dalam pelbagai bidang polisi.

Orang ramai dijemput untuk memberikan cadangan mereka di bawah 27 bidang polisi yang dikenal pasti yang dikategorikan kepada tiga tunggak iaitu perpaduan dalam kepelbagaian; mempromosi, menambah baik dan mempertahankan hak dan kebebasan sivil serta ke arah masyarakat yang adil, saksama dan demokratik.

Sementara itu, Pemangku Pengerusi GBM, Stanley Yong berkata, kira-kira 300 cadangan telah disusun ke dalam Manifesto Rakyat yang boleh menjadi garis panduan untuk membolehkan Malaysia bergerak ke hadapan sebagai sebuah negara.

“”Ini juga satu cara supaya ahli politik memberi tumpuan kepada masalah yang kita hadapi. Cadangan-cadangan ini adalah suara sebenar rakyat, gambaran sebenar rungutan mereka yang harus ditangani,” ujarnya.

Tambah beliau, pihaknya akan mengadakan roadshow untuk mempromosikan Manifesto Rakyat dan pada masa yang sama mendapatkan sokongan orang ramai.

Pelancaran Manifesto Rakyat disempurnakan secara simbolik melalui tandatangan sokongan secara dalam talian oleh Chee Han, Stanley Yong dan koordinator program CSO Platform, Beverly Joeman.

Turut hadir dalam majlis pelancaran itu Setiausaha Agung IKRAM, Haji Shahrul Aman Mohd Saari.

Kesemua kandungan Manifesto Rakyat boleh dilayari di pautan https://www.manifestorakyat2021.org/ atau dimuat turun di sini.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Memahami Keluasan Makna dan Konsep Rahmah

Perkataan ‘rahmah’ kembali popular ketika ini apabila masyarakat mengenalinya melalui Sumbangan Tunai Rahmah dan Menu Rahmah oleh Kerajaan Perpaduan yang diterajui Perdana Menteri, Dato’ Seri Anwar Ibrahim.

Sebelumnya, kata rahmah turut diperkenalkan oleh mantan Menteri di Jabatan Perdana Menteri (Hal Ehwal Agama), Dato’ Seri Dr Mujahid Yusof melalui konsep Rahmatan Lil Alamin.

Menurut al-Mu’jam al-Arabiy al-Asasiy, rahmah adalah kata terbitan daripada kata akar ra-hi-ma / yar-ha-mu yang bermaksud lembut hati terhadap seseorang, memberi kasih sayang, belas ihsan, santun dan simpati.

Ibnul Mandzur dalam Lisaanul Arab menyebutkan bahawa rahmah bererti kelembutan yang berpadu dengan rasa hiba. Manakala mengikut al-Raghib al-Isfahani, rahmah membawa makna kelembutan, kebajikan, kebaikan dan kenikmatan dan juga kasih sayang.

Manakala dalam bahasa Melayu, kata rahmah atau rahmat menurut Dewan Bahasa dan Pustaka bermaksud belas kasihan, kurnia, berkat, bahagia, kelebihan, hikmah, faedah dan kegunaan.

Perkataan rahmah ini diulang dalam al-Quran dalam pelbagai bentuk, tempat dan juga pelbagai peringkat sebanyak 300 kali. Jika ditambahkan lagi sifat dan perkataan yang membawa tema yang sama dengan sifat rahmah, terdapat lebih daripada 1,000 ayat, menjadikannya hampir satu perenam daripada al-Quran.

Dalam Nuzhah al-A’yun al-Nawazir, Imam Ibnul Jauzi menggariskan 16 makna rahmah dalam al-Quran, iaitu syurga, Islam, iman, kenabian, al-Quran, hujan, rezeki, nikmat, kesihatan, pemberian, kehalusan, pengampunan, keluasan, kasih sayang, pemeliharaan dan cahaya.

Secara umum, kebanyakan pengertian tersebut menggambarkan sifat kasih dan rahmat yang dibawa oleh Allah dan Rasul-Nya.

Konsep rahmah boleh dilihat pada tujuan pengutusan Nabi Muhammad SAW, yang mengandungi ciri rabbaniyyah, rahmat Allah yang luas, universal, bestari serta wasatiyyah.

“Dan tiadalah Kami mengutus kamu, melainkan untuk (menjadi) rahmat bagi semesta alam.” (Al-Anbiyaa`: 107)

Rahmah adalah salah satu sifat ketuhanan yang menggambarkan kasih-Nya kepada makhluk-makhluk mengatasi kemurkaan-Nya.

Bertanyalah (wahai Muhammad): “Hak milik siapakah segala yang ada di langit dan di bumi?” Katakanlah: “(Semuanya itu) adalah milik Allah. Ia telah menetapkan atas diri-Nya memberi rahmah.” (Al-An’aam: 12)

Sabda Rasulullah SAW: “Tatkala Allah mencipta makhluk, Dia menulis pada kitab-Nya (yang berada di sisi-Nya di ‘Arasy: Sesungguhnya rahmah keampunan-Ku telah mengatasi kemurkaan-Ku.” (HR Bukhari, No. 3194 dan Muslim, No. 2751)

Betapa luas dan banyaknya rahmat daripada Allah untuk makhluk-Nya di dunia, lebih-lebih lagi di akhirat.

Rasulullah SAW bersabda: “Sesungguhnya Allah telah mencipta sebanyak 100 rahmah pada hari penciptaannya. Dia menyimpan 99 rahmah dan melepaskan untuk seluruh makhluknya hanya satu rahmah. Sekiranya orang kafir mengetahui banyaknya rahmah di sisi Allah, nescaya dia tidak akan kecewa mendamba syurga, dan sekiranya orang mukmin mengetahui seluruh azab yang ada di sisi Allah, nescaya dia tidak akan merasa aman daripada neraka.” (HR Bukhari, No. 6469)

Dengan sifat rahmah Rasulullah SAW, baginda mempertautkan hati manusia di sekelilingnya. Dengan rahmah yang bijak bestari, pasukan yang asalnya kalah mampu bangun semula dengan kuat menghadapi musuh dengan semangat kesatuan dan kasih sayang yang tinggi.

“Maka dengan sebab rahmah (yang melimpah-limpah) daripada Allah (kepadamu wahai Muhammad), engkau telah bersikap lemah-lembut kepada mereka (yang telah melanggar arahanmu), dan kalaulah engkau bersikap kasar lagi keras hati, tentulah mereka lari dari sekitarmu…” (Ali Imraan: 159)

Sifat rahmah berkasih sayang bukan hanya sesama Muslim, malah juga kepada seluruh manusia termasuk juga yang bukan Islam serta makhluk alam yang lain seperti binatang dan tumbuhan.

Rasulullah SAW bersabda: “Kamu tidak dikira beriman sehingga kamu berkasih sayang (saling rahmah).” Para sahabat berkata: “Wahai utusan Allah, kami semua telah berkasih sayang.” Baginda bersabda: “(Maksud aku) bukan seperti kasih sayang seseorang kamu terhadap kawannya, tetapi rahmah kasih sayang terhadap seluruh manusia, rahmah secara umum.” (HR Thabrani, No. 2253, Hadis Hasan Lighairihi)

Antara ciri rahmah Nabi Muhammad SAW ialah sifatnya yang seimbang dan adil dan sifat inilah yang perlu menjadi contoh teladan kepada umatnya.

“Dan demikianlah (sebagaimana Kami telah memimpin kamu ke jalan yang lurus), Kami jadikan kamu (wahai umat Muhammad) satu umat yang pilihan lagi adil (ummatan wasatan), supaya kamu layak menjadi orang yang memberi keterangan kepada umat manusia (tentang yang benar dan yang salah) dan Rasulullah (Muhammad) pula akan menjadi orang yang menerangkan kebenaran perbuatan kamu.” (Al-Baqarah: 143)

Baginda seorang penyayang tetapi tidak lemah, merendah diri tetapi tidak hina, panglima perang yang membuat helah perang tetapi tidak khianat terhadap perjanjian, politikus tetapi tidak menipu, musuhnya yakin dengan ketulusan dan amanahnya, menghimpunkan di antara tawakal dan kerapian perancangan, seimbang di antara ibadah dan kerja, seganding di antara rahmah dan perang.

Islam sebagai rahmah seluruh alam juga boleh dilihat dalam pelbagai aspek seperti mendahulukan yang mudah dan menggembirakan, rahmah terhadap kemanusiaan, wanita,  golongan kanak-kanak dan orang tua; rahmah terhadap haiwan, alam sekitar; terhadap orang jahil, pendosa, terhadap orang kafir yang tidak memusuhi dan terhadap musuh.

Rasulullah SAW sentiasa berpesan kepada wakil utusan baginda ke negeri baharu untuk berdakwah agar memulakan pengajaran ilmu agama yang mudah dan melarang sikap menyusahkan.

Nabi SAW bersabda: “Permudahkanlah dan jangan menyusahkan, berilah khabar gembira dan jangan menjauhkan orang.” (HR Bukhari, No. 69)

Islam adalah agama rahmah terhadap kehidupan manusia, sama ada lelaki mahupun perempuan, pelbagai bangsa dan suku, juga Muslim dan bukan Muslim. Islam juga meletakkan kedudukan wanita seiring dengan lelaki dalam banyak perkara. Firman Allah:

“Wahai umat manusia! Sesungguhnya Kami telah menciptakan kamu daripada lelaki dan wanita dan Kami telah menjadikan kamu pelbagai bangsa dan bersuku puak, supaya kamu berkenal-kenalan (dan beramah mesra antara satu dengan yang lain).” (Al-Hujurat: 13)

iii. Rahmah Terhadap Kanak-kanak, Orang Tua

Rasulullah SAW menganjurkan sikap rahmah terhadap kanak-kanak dan orang tua, bahkan menunjukkan contohnya di hadapan para sahabat.

Rasulullah SAW pernah mencium Al-Hasan bin Ali sedangkan di samping beliau ada al-Aqra’ bin Habis at-Tamimi sedang duduk, lalu Aqra’ berkata: “Sesungguhnya aku memiliki 10 orang anak, namun aku tidak pernah mencium mereka sekalipun.” Maka Rasulullah SAW memandangnya dan bersabda: “Sesiapa tidak mengasihi, maka ia tidak akan dikasihi.” (HR Bukhari, No. 5997)

Rasulullah SAW bersabda: “Sesungguhnya termasuk mengagungkan Allah adalah menghormati seorang Muslim yang beruban (sudah tua).” (HR Abu Dawud, No. 4843, Hadis Hasan)

iv. Rahmah Terhadap Binatang, Alam Sekitar

Bersifat rahmah dengan mengasihi dan menyayangi tidak hanya kepada manusia, malah kepada binatang. Menyembelih binatang seperti kambing perlu bersifat rahmah dengan menajamkan pisau atau parang juga tidak menyeksa semasa ditangkap mahupun cara ikatan ketika hendak disembelih.

Seseorang lelaki berkata kepada Nabi SAW: “Aku menyembelih seekor kambing lantas aku merahmatinya,” Rasulullah berkata, “Bahkan seekor kambing jika engkau merahmatinya, maka Allah akan merahmatimu,” Rasulullah mengucapkannya dua kali.” (HR Thabrani, No. 15388, Sahih)

Memelihara dan memulihara alam sekitar yang ada di sekeliling adalah menjadi tanggungjawab Muslim sebagai sikap rahmah.

Contohnya, Islam menegah membuang najis di dalam air yang bertakung dan tidak mengalir kerana ia akan menjadi najis dan kotor. Amalan membuang sampah merata-rata juga adalah akhlak  buruk yang perlu dijauhi.

Nabi SAW bersabda: “Janganlah seseorang daripada kamu membuang air kecil ke dalam air yang bertakung, kemudian ia mandi daripadanya.” (HR Muslim, No. 282)

v. Rahmah Terhadap Orang Jahil, Pendosa

Rasulullah SAW juga melarang para sahabatnya bertindak kasar terhadap seorang Badawi yang membuang air kecil di penjuru dalam Masjid Nabawi. (HR Muslim, 285)

Walaupun kencing di masjid adalah suatu kesalahan dan termasuk perbuatan mengotorkan masjid, tetapi Rasulullah SAW tidak segera memarahi pelakunya atas beberapa kemaslahatan.

Sikap lemah lembut dan kesantunan lebih memberi kesan dalam penyampaian dakwah kerana ia boleh menarik dan mendekatkan manusia kepada kebenaran, sebaliknya kekasaran akan menyebabkannya menjauhkan diri.

Selain itu, Allah menyeru para pendosa supaya tidak berputus asa daripada rahmah-Nya dan memohon ampunan-Nya.

Katakanlah (wahai Muhammad): “Wahai hamba-hamba-Ku yang telah melampaui batas terhadap diri mereka sendiri (dengan perbuatan-perbuatan maksiat), janganlah kamu berputus asa daripada rahmah Allah, kerana sesungguhnya Allah mengampunkan segala dosa; sesungguhnya Dialah jua Yang Maha Pengampun, lagi Maha Mengasihani.” (Az-Zumar: 53)

vi. Rahmah Terhadap Musuh, Bukan Islam Yang Tidak Memusuhi

Allah SWT tidak melarang kita berbuat baik dan bersikap rahmah kepada orang bukan Islam yang tidak memusuhi kita.

“Allah tidak melarang kamu daripada berbuat baik dan berlaku adil kepada orang-orang yang tidak memerangi kamu kerana agama (kamu), dan tidak mengeluarkan kamu dari kampung halaman kamu; Sesungguhnya Allah mengasihi orang-orang yang berlaku adil.” (Al-Mumtahanah: 8)

Bahkan, Islam mengajar umatnya sentiasa menunjukkan sifat rahmah dan akhlak yang mulia dengan bersikap lunak dan santun kerana Allah menyukai kesantunan dalam semua perkara, walaupun terhadap musuh.

Daripada Aisyah RA berkata, sekumpulan orang Yahudi meminta izin untuk bertemu baginda lalu mereka mengucapkan: “Assam ‘alaikum (Mati ke atas kamu).” Aku (Aisyah) berkata: “Ke atas kamu mati dan laknat!” Lalu baginda menegur: “Wahai Aisyah, sesungguhnya Allah itu penyantun, menyukai kesantunan dalam semua perkara.” Aku (Aisyah) bertanya: Kamu tidak dengarkah apa yang mereka sebut?” Baginda berkata: “Ya, aku sudah jawab ‘Wa ‘alaikum (Ke atas kamu juga).'” (HR Bukhari, No. 6927)

Inilah pengenalan secara ringkas tentang makna, konsep dan aspek rahmah supaya ia dapat dilihat dan difahami dengan lebih menyeluruh dan perlu diaplikasikan oleh umat Islam.

Kefahaman ini penting bagi memperkenalkan imej Islam sebagai agama yang adil, sederhana dan santun terhadap semua manusia dan sekitarnya, selari dengan tujuan pengutusan Rasulullah SAW sebagai Rahmatan Lil Alamin, iaitu rahmah untuk seluruh alam.

Ini menunjukkan bahawa tugas umat Islam bukan sekadar untuk berkhidmat kepada sesama mereka sahaja, bahkan kepada seluruh umat manusia dan menjadi contoh rahmah dan kasih sayang, sama ada melalui hati, lisan ataupun perbuatan.

Oleh itu, adalah penting agar konsep rahmah ini dipraktikkan dalam segala aspek kehidupan bagi memastikan lahirnya individu, keluarga, kejiranan, masyarakat dan negara yang maju, makmur dan sejahtera.

Ustaz Dr Hj Syazalie Hirman Ahmad Najib
Pengerusi Tarbiah dan Modal Insan
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


i-Bantu mula bantu mangsa banjir

SERI KEMBANGAN – Sejak banjir mula melanda, aktivis Yayasan Ikram Malaysia (i-Bantu) di Kelantan dan Terengganu telah mula turun padang bagi menyantuni dan membantu mangsa-mangsa banjir.

Di Kelantan, aktivis i-Bantu dan Badan Kebajikan Annur Kelantan telah membuat agihan sumbangan di Kampung Bakong, Pasir Mas pada Selasa.

“Sebanyak 45 pek makanan keperluan asas seperti bihun, biskut, maggi, gula, teh, susu, roti dan air minuman berjaya diagihkan kepada penduduk yang terperangkap banjir,” kata wakil i-Bantu Kelantan.

Pada Rabu, aktivis i-Bantu telah menyantuni lebih kurang 150 buah keluarga yang terkesan dengan banjir di sekitar Tumpat, melibatkan Kampung Telaga Bata, Kajang Sebidang, Bendang Pok Yong dan Nechang.

“Hampir keseluruhan kampung tersebut ditenggelami air, sementara bendang padi pula ibarat seperti lautan,” katanya.

Menurutnya, ramai penduduk memilih untuk menetap di rumah sendiri kerana khuatir dijangkiti virus Covid-19 apabila berada di Pusat Pemindahan Sementara (PPS) dan bilangan PPS yang terhad.

Turut hadir bersama misi bantuan banjir di Kelantan kali ini adalah Hj Kamsani Nasir, Ketua Pegawai Eksekutif Yayasan IKRAM Malaysia.

Pada Khamis, i-Bantu meneruskan lagi misi agihan bantuan kepada penduduk yang terjejas dengan banjir di dua lokasi berbeza iaitu Rantau Panjang dan Tumpat.

Dalam pada itu, aktivis i-Bantu dan IKRAM Terengganu turut membantu mangsa banjir di Kampung Lebak, Kuala Berang pada Rabu.

“Antara cabaran utama yang dihadapi peserta misi bantuan ini ialah pembersihan barang-barang yang rosak, tidak terkecuali mencuci dan membersihkan rumah yang bersalut lumpur,” kata wakil i-Bantu Terengganu.

Jelasnya, selain daripada kerja-kerja pembersihan, diadakan juga penyerahan barang keperluan rumah seperti makanan, air minuman, tudung untuk keluarga mangsa banjir.

Turut bersama dalam misi kali ini ialah Yang Dipertua IKRAM Kuala Terengganu, Hj Engku Indong dan para aktivis IKRAM yang lain.

Berikutan bencana banjir yang telah melanda Kelantan dan Terengganu, Yayasan Ikram Malaysia mengambil inisiatif melancarkan Tabung Cakna Banjir bagi membantu mereka yang terjejas dan berkeperluan.

Kepada yang ingin menyalurkan sumbangan, dialu-alukan berbuat demikian di www.billplz.com/caknabanjir atau atas nama Yayasan Ikram Malaysia (Maybank 5621 4240 4402) dengan rujukan ‘Caknabanjir’.

Semoga semua penduduk yang diuji dengan banjir kali diberi ketabahan juga kesabaran, dan Allah menggantikannya dengan yang lebih baik.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hujung 2021 yang penuh liku

Realitinya rakyat Malaysia baru saja gigih bangkit meneruskan kehidupan setelah Perintah Kawalan pergerakan (PKP) yang dikuatkuasakan kerajaan, berikutan pandemik Covid-19 yang melanda.

Baru sahaja menghirup ‘udara kebebasan’ setelah lama terkurung dengan pelbagai SOP (Standard operating procedure) yang ditetapkan, sebilangan rakyat Malaysia diuji dengan musibah banjir di beberapa kawasan selepas hujan yang berterusan melanda.

Kebiasaannya pada penghujung tahun iaitu pada bulan Disember, sering cuaca yang teruk ini melanda di negeri-negeri Pantai Timur, tetapi kali ini di kawasan tengah juga turut mengalaminya.

Apatah lagi keadaan banjir berlaku di Lembah Klang pada 18 dan 19 Disember terutamanya  di negeri Selangor itu disifatkan sebagai sesuatu yang di luar jangka dengan kebanyakan kawasan yang dinaiki air menyebabkan jalan utama ditutup.

Pada awalnya, hujan yang berterusan kadangkala lebat selama dua hari di sekitar Lembah Klang itu menyebabkan ramai tidak bersedia hingga terperangkap di kediaman mereka atau di dalam kenderaan di jalan utama yang dinaiki air.

Tidak terkecuali berlaku kejadian tanah runtuh di beberapa lokasi iaitu di KM62.9 Lebuh Raya Karak-Bentong; laluan Saujana Utama ke Elmina (berhampiran Lebuhraya Guthrie) jalan menuju Bukit Lanjan, Damansara serta Jalan Taman Melawati 1.

Di beberapa tempat di Negeri Sembilan, Pahang, Melaka, Kelantan juga turut mengalami situasi banjir.

Namun, sebagaimana kata Perdana Menteri, Dato’ Sri Ismail Sabri Yaakob pada sidang media khas 18 Disember lalu memaklumkan, kebiasaannya persiapan menghadapi banjir di beberapa negeri antaranya Kelantan, Pahang dan Terengganu dibuat lebih awal, namun keadaan banjir di Selangor seolah-olah ‘mengejut’.

Sepertinya tiada amaran tentang akan berlakunya banjir yang dahsyat seperti itu hingga menenggelamkan banyak kediaman, jalan raya, sekolah, pasar raya dan beberapa tempat lainnya hingga mengorbankan beberapa nyawa.

Maka, ramailah yang terkesan dengan situasi yang berlaku pada hujung tahun 2021 ini.

Dengan berlakunya tragedi yang tidak disangka itu, kita dapat saksikan betapa masih ramai rakyat Malaysia yang sangat prihatin, bersedia menghulurkan bantuan dan sokongan kepada mereka yang diuji dengan musibah banjir.

Ramai sukarelawan hadir memberikan bantuan bagi meringankan bebanan yang ditanggung mangsa banjir dari pelbagai pelosok negeri.

Tidak terkecuali, Pertubuhan IKRAM Malaysia (IKRAM) menggerakkan sebanyak lima institusi di bawah naungannya mengaktifkan operasi bantuan kepada mangsa banjir di kawasan-kawasan yang terjejas.

Institusi-institusi tersebut ialah Yayasan IKRAM Malaysia, Humanitarian Care Malaysia (MyCARE), Hidayah Centre Foundation (HCF), Persatuan Belia Harmoni Malaysia (HARMONI) dan Persatuan Kesihatan IKRAM Malaysia (IKRAM Health) (https://ikram.org.my/ops-banjir2021)

Memandangkan cuaca yang tidak menentu sehingga hujung tahun ini, sekalian rakyat Malaysia disarankan berwaspada dengan sebarang kemungkinan, agar apa yang terjadi baru-baru ini dapat ditangani dengan sebaiknya.

Kenyataan terkini Jabatan Meteorologi Malaysia (MET Malaysia) pada Selasa menjangkakan berlaku luruan monsun hingga 3 Januari 2022 dan pada masa yang sama, pembentukan awan hujan aktif di Laut China Selatan dan Laut Sulu.

Keadaan tersebut berpotensi menyebabkan hujan berterusan di timur Sabah sehingga 2 Januari 2022, manakala di Johor, Pahang, Terengganu dan Kelantan dan pada 30 Disember 2021 hingga 3 Januari 2022.

Justeru, orang awam yang merancang perjalanan ke kawasan-kawasan berkenaan dinasihatkan sentiasa berwaspada dan peka dengan maklumat terkini.

MET Malaysia akan terus memantau keadaan cuaca sepanjang masa dan akan mengeluarkan Amaran Hujan Berterusan dan Amaran Ribut Petir apabila keadaan perlu.

Moga dengan berlakunya banjir baru-baru ini, ia akan turut menghilangkan virus Covid-19 yang telah lama ‘mengganggu’ aktiviti kehidupan masyarakat dunia.

Foto: Sukarelawan pembersihan IKRAM Perak di Pahang

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Skim Harga Maksimum perlu ambil kira ‘perang’ orang tengah

Kementerian Perdagangan Dalam Negeri dan Hal Ehwal Pengguna (KPDNHEP) dilaporkan akan melaksanakan Skim Harga Maksimum Keluarga Malaysia (SHMKM) sebagai langkah penstabilan harga barangan mentah, terutamanya sayuran, ayam dan telur.

Menurut menterinya, Datuk Seri Alexander Nanta Linggi, skim tersebut akan berkuat kuasa pada 7 hingga 31 Disember 2021.

Seperti yang disebutkan di atas, Skim Harga Maksimum ini memfokuskan kawalan harga barangan mentah tertentu seperti beberapa jenis sayuran, telur ayam dan beberapa kategori ayam berdasarkan kualiti dan saiz.

Bahan mentah yang terlibat dalam kawalan harga dalam skim ini adalah ayam (hidup, standard dan super), telur ayam (gred A, B dan C), kacang panjang, cili merah, tomato, sawi hijau, kubis bulat import dan timun.

Dilaporkan juga bahawa harga maksimum ayam dan telur akan dilakukan pada peringkat ladang, borong dan runcit, manakala untuk sayuran pula pada peringkat borong dan runcit.

Walaupun masih awal untuk kita menilai keberkesanan inisiatif ini untuk mengawal harga barangan mentah, terdapat beberapa isu yang perlu dipertimbang kerajaan agar skim ini dilakukan secara berkesan dan tidak menindas pemegang taruh dalam isu kawalan harga ini.

Pengaruh orang tengah terhadap harga akhir kepada pengguna

Dalam suatu laporan (Sinar Harian, 2 Disember 2021) yang mengejutkan, tinjauan pihak kerajaan negeri Melaka dan KPDNHEP mendapati terdapat penglibatan sehingga tiga atau empat orang tengah untuk suatu barangan, daripada pembekal hinggalah kepada peniaga akhir.

Dilaporkan juga bahawa untuk setiap peringkat orang tengah, mereka mengambil untung dalam RM1 atau RM2 untuk setiap barangan.

Maka tidak hairanlah laporan sama turut mendedahkan bahawa harga bendi di pasar dijual sehingga RM8 sekilogram, berbanding RM4 sekilogram di ladang.

Jika krisis ‘untung atas angin’ yang dilakukan oleh orang tengah ini tidak ditangani, maka Skim Harga Maksimum yang akan diperkenalkan tersebut mungkin tidak begitu memberi kesan kerana skim tersebut hanya mempertimbangkan harga pada peringkat ladang, borong dan runcit.

Berdasarkan kes harga bendi di atas contohnya, jika ada empat peringkat orang tengah dan setiap peringkat ambil untung RM2, takkanlah pihak kerajaan mahu turunkan harga dengan tetapkan harga maksimum pada RM7.50, yang mana peniaga runcit hanya akan untung 50 sen saja sekilogram?

Katakanlah jika kerajaan ingin melaksanakan skim ini dengan cara kesan riak (ripple effect) terhadap harga barangan akan terhasil, jika kerajaan memaksa peladang turunkan harga bendi tersebut sehingga RM3 sekilogram sekali pun, hal ini tidak juga menjamin keadilan kepada penjual runcit kerana terdapat kemungkinan peningkatan harga melalui orang tengah.

Maka jika katakan masih ada empat peringkat orang tengah yang perlu dilalui dan setiap peringkat masih mengambil untung atas angin, peniaga runcit juga terpaksa mempertimbang menaikkan harga sehingga lebih daripada 100 peratus harga daripada ladang.

Jika kerajaan memaksa juga suatu harga maksimum yang akan menyebabkan peniaga runcit kecil-kecilan kekurangan untung atau langsung rugi, hal ini juga akhirnya akan merugikan pengguna apabila peniaga kecil tidak mampu bertahan untuk menjual barangan mentah kepada mereka.

Mahu tidak mahu, kebajikan peniaga akan terkesan sama jika krisis orang tengah ini tidak diambil serius.

‘Membanteras’ orang tengah tidak semudah yang disangka

Namun begitu, satu perkara yang menambahkan lagi kerumitan isu orang tengah ini ialah isu fungsi orang tengah sebagai pengedar.

Dalam satu temu bual (Sinar Premium, 3 Disember 2021), pakar sekuriti makanan negara daripada Universiti Putra Malaysia, Profesor Datuk Dr Shukor Juraimi menegaskan bahawa orang tengah ini berkemungkinan besar disebabkan oleh manipulasi yang dilakukan oleh orang tengah.

Namun beliau sendiri tidak menafikan bahawa “..peranan orang tengah ini sedikit sebanyak penting untuk melancarkan pengedaran bekalan makanan asas ke seluruh negara.”

Hal ini menunjukkan terdapatnya peranan signifikan orang tengah dalam fungsi logistik bekalan barangan.

Mahu tidak mahu, perlu diakui bahawa menghapuskan orang tengah secara 100 peratus adalah tidak realistik.

Penghapusan orang tengah sepenuhnya bermaksud peladang perlu mengedarkan sendiri hasil tani mereka, yang juga bermakna mereka terpaksa mengeluarkan kos yang lebih untuk mengedarkan hasil tani mereka melangkaui kawasan sekitar mereka sahaja.

Antara beberapa usaha yang boleh dilakukan kerajaan ialah dengan mengadakan suatu situasi yang tidak menggalakkan lapisan orang tengah yang terlalu banyak dan memberikan lebih galakan berbentuk kewangan untuk peladang agar mereka mengedarkan sendiri hasil tani mereka.

Sungguhpun begitu, secara realistiknya, orang tengah masih diperlukan bagi meningkatkan kecekapan pengedaran kerana itu akan menjadi fokus mereka.

Suatu yang masih boleh dikawal kerajaan ialah sama ada kewujudan suatu peringkat orang tengah itu adalah sekadar mengambil kesempatan untuk mengambil keuntungan ‘atas angin’.

Maka yang ambil keuntungan atas angin itulah yang perlu pihak berwajib siasat hinggalah ke lubang cacing.

Akhir sekali, tidak dinafikan inisiatif Skim Harga Maksimum itu menampakkan adanya usaha pada pihak kerajaan.

Namun usaha tersebut perlu berpijak pada realiti yang berlaku di lapangan iaitu pengaruh orang tengah, agar pelaksanaan skim ini lebih membumi.

Wan Salman Wan Sallam, aktivis IKRAM Bandar Tun Razak

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Keganasan terhadap wanita, jenayah senyap yang perlu dinoktahkan

Keselamatan, keamanan dan kebahagiaan adalah hak milik semua. Tiada siapa yang boleh menafikan hakikat nikmat itu kerana kita dijadikan bukan untuk dikasari atau diganasi oleh sesiapa. Boleh jadi, inilah isu yang jarang diambil perhatian oleh masyarakat mahupun diri seseorang yang dinafikan hak mendapatkan nikmat itu.

Inilah jenayah senyap yang sering membabitkan wanita dan kanak-kanak semakin berleluasa dalam masyarakat di negara ini, isu yang sebenarnya banyak berlegar dalam kehidupan kita. Bagaimana ia dapat ditangani dan dibendung? Tentulah bermula dari dalam diri kita sendiri.

Pada tahun 1993, Pertubuhan Bangsa-Bangsa Bersatu (PBB) telah menjelaskan Deklarasi Penghapusan Keganasan Terhadap Wanita ditakrifkan sebagai “sebarang tindakan keganasan berdasarkan jantina yang menyebabkan atau boleh menyebabkan kecederaan fizikal, seksual atau psikologikal atau kesengsaraan kepada wanita, termasuk tindakan ugutan, paksaan atau kurang kebebasan, samada berlaku di tempat awam atau dalam kehidupan peribadi. Dan juga, keganasan berdasarkan jantina boleh berlaku kepada sesiapa dan di mana sahaja.

Dan pada tahun 1979, PBB telah menerima pakai Konvensyen Penghapusan Sebarang bentuk Diskriminasi terhadap Wanita (CEDAW). Konvensyen tersebut tidak berjalan dengan lancar seperti yang dirancang dan kekal menjadi masalah di seluruh dunia.

Oleh itu, PBB telah mengeluarkan resolusi berkaitan keganasan berdasarkan jantina di seluruh dunia. Sejak tahun 1999, PBB telah menetapkan tarikh 25 November sebagai Hari Antarabangsa bagi penghapusan keganasan terhadap wanita.

Menjelang 2008, satu lagi inisiatif telah dilancarkan yang dinamakan UniTE untuk menamatkan keganasan terhadap wanita. Projek ini bertujuan untuk meningkatkan kesedaran dan menamatkan keganasan tehadap wanita di seluruh dunia. Kesatuan Eropah dan PBB telah melancarkan ‘Spotlight Initiative’ pada tahun 2017 untuk menghapuskan segala bentuk keganasan terhadap wanita dan gadis.

Menurut Shariffah Nuridah Aishah dan Noor ’Ashikin (2010), kumpulan wanita yang kerap menjadi mangsa keganasan adalah wanita dalam kumpulan minoriti, orang asli wanita, pendatang wanita, tebusan wanita, wanita yang hidup dalam kemiskinan yang terasing daripada pembangunan, wanita dalam tahanan, kanak-kanak perempuan, wanita cacat dan berumur.

Oleh yang demikian, perasaan takut kepada keganasan adalah penghalang yang bersifat kekal untuk wanita mencapai kemajuan yang memberi kesan kepada kesihatan, kedudukan sosial dan ekonomi wanita serta menyekat kebebasan bergerak. Keganasan terhadap wanita merupakan satu mekanisme sosial yang memaksa wanita untuk berada di tahap yang rendah berbanding lelaki.

Tidak disangka, terdapat beberapa bentuk jenayah keganasan terhadap wanita dan kanak-kanak ini, yang mana ia memberi kesan yang sama khususnya terhadap kesejahteraan mental, fizikal, emosi dan psikologi mangsa.

Sebagaimana yang dikatakan Pengarah Kempen Hentikan  keganasan Terhadap Wanita, Prof Dr Hanim Salleh ketika bersiaran di TV IKRAM pada 1 November lalu:

“Terdapat salah faham tentang keganasan wanita ini. Mungkin masyarakat akan nampak benda-benda fizikal sahaja. Namun, ia mencakupi ruang lingkup keganasan yang berlaku bukan sahaja fizikal tetapi seksual, psikologi, dan emosi.”

“Sebagai contoh, keganasan rumah tangga dan pemerdagangan manusia adalah antara bentuk lain. Gangguan seksual yang lain yang berkait dengan keganasan wanita seperti rogol, gangguan jalanan, gangguan siber, yang mana elemen ini ada yang mengambil ringan.”

Walaupun kebanyakan kita merasakan isu yang berlaku berkaitan masalah keluarga, namun apabila berlaku keganasan, ia sudah menjadi jenayah yang perlu diambil peduli oleh jiran tetangga mahupun masyarakat sekeliling.

Statistik Polis Diraja Malaysia (PDRM) pada Januari hingga November tahun lalu menunjukkan terdapat 4,963 kes membabitkan penderaan seksual terhadap wanita yang mana tidak termasuk penderaan dari segi mental dan fizikal. Namun, isu ini sangat membimbangkan kita semua.

Dalam sisi lain, pendedahan berkaitan hal ini perlulah diperluaskan kepada golongan wanita mengenai hak mereka sekiranya berdepan dengan isu keganasan.

Sebelumnya Dr Asma’ Abu Samah selaku moderator Kempen Hentikan Keganasan Terhadap Wanita di TV IKRAM itu memberitahu, tidak sampai sebulan sebelum bermulanya Perintah Kawalan Pergerakan (PKP) pada Mac lalu, kita dikejutkan dengan laporan daripada Women’s Aid Organisation (WAO) bahawa mereka menerima sebanyak 14 peratus bilangan panggilan dan juga aduan menerusi Whatsapp. Dan dikatakan secara puratanya, mereka mendapat panggilan dan mesej Whatsapp sebanyak dua kali lebih banyak daripada biasa.

Tentu laporan itu amat menakutkan golongan wanita. Mereka perlulah bersiap sedia mendepani situasi yang terjadi. Memberikan pendedahan yang sewajarnya kepada masyarakat mengenainya adalah satu langkah yang sepatutnya kerap dilakukan.

Pada 2015, (yang kini mantan) Menteri Pembangunan Wanita, Keluarga dan Masyarakat, Datuk Seri Rohani Karim berkata, kerajaan sentiasa komited terhadap usaha memerangi keganasan terhadap wanita melalui pelaksanaan pelbagai program oleh agensi dan jabatan di bawah kementeriannya, selain peranan dimainkan pertubuhan bukan kerajaan (NGO).

“Di Malaysia, walaupun kes keganasan terhadap wanita dilaporkan masih rendah, namun inisiatif awal perlu dilaksanakan bagi mencegah kes sedemikian daripada terus berleluasa hingga ke tahap membimbangkan seperti yang berlaku di negara lain.”

Realiti yang perlu didepani adalah, wanita perlulah mengubah persepsi bahawa dirinya sebagai golongan lemah dan membiarkan diri terus menjadi mangsa keganasan dan perlakuan jenayah sehingga membawa kemudaratan kepada mereka.

Kajian yang dilakukan oleh IPSOS yang dilakukan pada tahun 2019 menyenaraikan beberapa isu yang menjadi perhatian kepada wanita antaranya tiga  isu utama yang menjadi kerisauan mereka iaitu gangguan seksual, eksploitasi wanita dan kanak-kanak perempuan di media dan keganasan rumah tangga.

“Ketiga-tiga isu yang dirisaukan wanita adalah berkaitan keselamatan mereka yang menyentuh isu keganasan di rumah, dan kali ini kita akan lihat bahawa isu itu lebih besar daripada keganasan itu sendiri,” kata Penasihat Kempen Hentikan Keganasan Terhadap Wanita, Prof Madya Dr Roohaida Othman pada 1 November lalu.

Boleh jadi disebabkan kes keganasan berlaku sewenang-wenangnya, mangsa berasa malu dengan masyarakat sekeliling, maka ia senyapkan dan stigma pelanggaran hak ini kekal tidak dilaporkan di dunia pada masa kini.

Merujuk kepada Handbook for National Action Plans on Violence Against Women (2012), kebanyakan keganasan terhadap wanita dilakukan oleh orang yang dikenali wanita tersebut dan kebanyakan kes tidak dilaporkan kerana masalah dalaman keluarga atau masalah peribadi.

Keganasan rumah tangga boleh menyebabkan kesan trauma berpanjangan kepada mangsanya. Ada mangsa yang mengalami tekanan dan trauma jangka panjang dan kesan yang mendalam terutamanya kepada kanak-kanak.

Maka, tidak dinafikan bahawa keganasan terhadap wanita dan kanak-kanak ini sangat banyak dan sudah sampai masa semua ini mesti dinoktahkan.

Justeru, kita sebagai rakyat Malaysia perlulah menyokong inisiatif yang dilakukan Wanita IKRAM bagi menangani isu keganasan terhadap wanita dan kanak-kanak ini.

“Kita semua perlu bertanggungjawab untuk memastikan adanya persekitaran yang selamat dan semua mengambil peranan dalam menangani isu terhadap wanita dan kanak-kanak ini,” kata Dr Roohaida.

Jadi, sesiapa yang sedang menghadapi isu ini seharusnya tidak berdiam diri menanggung sendiri segala apa yang dialami. Adalah lebih baik menceritakan kepada mereka yang terdekat dan dipercayai atau terus menghubungi pihak yang sepatutnya seperti menghubungi talian Talian Nur atau Talian Childline.

Pada 2007, Kementerian Pembangunan Wanita, Keluarga dan Masyarakat telah mewujudkan Talian Nur 15999 dan talian Childline 15999 pada tahun 2010. Talian-talian itu diwujudkan bagi membolehkan orang awam membuat aduan kes penderaan, keganasan, pembuangan bayi dan khidmat kaunseling.

Oleh itu, Wanita IKRAM melakukan Kempen Hentikan  Keganasan Terhadap Wanita bagi memberikan  kefahaman kepada masyarakat dan berkongsi apakah usaha-usaha yang telah dijalankan oleh NGO, kerajaan dan juga untuk mengajak semua bersama-sama terlibat secara langsung dalam menangani isu ini.

Selain itu, Wanita IKRAM mengajak agar rakyat Malaysia menyertai kempen ini yang akan berlangsung selama dua bulan dengan sasaran dapat mengumpulkan sebanyak 6,000 gambar profil pengguna Facebook dan Instagram dengan meletakkan hashtag #Hentikan KeganasanTerhadapWanita2020, #WanitaDisayangiBukanDikasari dan #60Hari6000Profilfoto.

Bagi sesiapa yang ingin mengikuti kempen ini, bolehlah berbuat demikian dengan mengikuti langkah-langkah yang tertera di laman Facebook Wanita IKRAM Malaysia.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Telekung baru untuk banduan

Sumbangan diserahkan secara simbolik oleh Ketua Pengurusan Yayasan, Prof Madya Hj Ainullotfi Abdul Latif kepada Pengarah Penjara Wanita Kajang, PKP Lim Kim Mooi pada penghujung program Program Israk Mikraj dan Ambang Ramadan.

Program ini diserikan dengan forum yang bertajuk ‘Hadiah Buat Ummah’ bersama panelis yang terdiri daripada Ustaz Mohd Fakhrurrazi Mohd Hanapi yang lebih dikenali dengan PU Razi, dan Yang Dipertua IKRAM Putrajaya, Ustaz Tajul Arifin Che Zakaria.

Sementara itu, Puan Faridah Maludin selaku Pengarah Pusat Sokongan Wanita dan Keluarga (PAKSI), agensi di bawah Yayasan Ikram Malaysia, bertindak sebagai moderator forum dan pengacara program.

Menurut Ainullotfi, walaupun dengan keadaan hujan renyai-renyai, program yang dilangsungkan di bawah khemah di tengah padang penjara itu agak meriah dan dihadiri oleh lebih kurang 200 orang penghuni Muslimah.

“(Banduan terdiri) daripada yang ditahan reman hingga menjalani hukuman, termasuk juga lima orang banduan akhir (yang menanti hukuman mati),” jelasnya.

Tambahnya, ekoran forum tersebut, sebanyak 12 soalan kuiz beserta hadiah telah dilontarkan kepada para peserta program yang menggamatkan suasana.

“Di samping itu juga, kumpulan nasyid penjara sendiri turut menyampaikan dua buah persembahan.”

Pihaknya turut merakamkan penghargaan kepada para dermawan yang telah menyumbang sehingga melebihi sasaran awal iaitu pembelian 100 set telekung baharu.

Program anjuran Penjara Wanita Kajang dengan kerjasama PAKSI, Yayasan Ikram Malaysia dan i-Bantu ini merupakan lanjutan daripada siri program-program sokongan di penjara tersebut secara berkala sejak sekian lama.


Hijrah: Kerjasama, Pengorbanan Bina Negara Madinah

Siang hari itu, Khalifah Umar bin al-Khattab terlihat gusar dan kebingungan.

Telah datang mengadu kepadanya seorang warga madinah. Beliau membawa surat hutang dan menuntut hutang daripada seorang sahabatnya. Dalam surat itu, tertulis hutang tersebut sudah jatuh tempoh pada bulan Syaaban.

Kemudian Khalifah Umar bertanya, “Ayyu Sya’ban?” “Bulan Syaaban yang mana?”

“Tahun ini atau tahun lalu?” Lalu warga tersebut tidak dapat menjawabnya.

Orang Arab zaman dahulu tidak mempunyai perkiraan sistematik untuk mengira tahun. Maka, mereka menggunakan peristiwa besar sebagai rujukan tahun tersebut.

Oleh sebab itu, dalam sirah, kita temukan mereka mengatakan Nabi SAW lahir pada Tahun Gajah (Peristiwa Abrahah). Contoh lainnya, dikatakan peristiwa Hijrah berlaku padai tahun keempat belas kenabian.

Sejak peristiwa itu, Khalifah Umar sedar perlunya diletakkan suatu penanda aras yang tepat agar dapat menghitung bulan dan tahun dengan lebih baik.

Selepas bermusyawarah, maka dipilihlah tahun berlakunya Hijrah sebagai awal kalendar umat Islam dan bulan Muharam sebagai bulan pertama.

Begitulah secara ringkasnya yang telah ditulis oleh Imam Ibnu Kathir di dalam kitab Al-Bidayah Wan Nihayah tentang bermulanya ditetapkan kalendar Hijrah umat Islam.

Ia merupakan peristiwa yang sangat bersejarah kerana ia juga merupakan satu titik tolak menuju terbentuknya negara Madinah.

1. Kesejahteraan Akidah dan Iman Jadi Keutamaan

Tatkala Nabi menerima perintah untuk berhijrah, Nabi memahami bahawa dakwah kepada Allah SWT dan menyelamatkan akidah kaum Muslimin perlu menjadi keutamaan.

Para sahabat yang setia bersama Nabi Muhammad SAW, menyambut seruan hijrah itu walaupun terpaksa berkorban meninggalkan kampung halaman yang tercinta.

Bahkan mereka meninggalkan ahli keluarga, tempat tinggal, perniagaan serta harta kekayaan yang sudah dikumpulkan sejak berpuluh tahun.

Mereka telah membuktikan, pengorbanan itu dilakukan hanya kerana Allah dan kesejahteraan iman mereka. Di sini, kita menghayati semula makna sebuah hadis yang sering kita pelajari.

“Maka, sesiapa yang hijrahnya kepada Allah dan Rasul-Nya, maka hijrahnya kepada Allah dan Rasul-Nya,” (HR Bukhari dan Muslim)

Peristiwa Hijrah juga mengajarkan kita semangat berpasukan dengan disiplin yang sangat tinggi. Para sahabat memainkan peranan masing-masing dengan cemerlang.

Ali Bin Abi Talib, sepupu Nabi yang muda lagi berani ini, ditugaskan berbaring di atas katil Nabi pada malam peristiwa Hijrah. Nyawanya menjadi taruhan, namun keberaniannya mengatasi segala ketakutan.

Amir Bin Fuhairah, beliau adalah hamba kepada Abu Bakar. Tugasnya menghapus jejak Nabi dengan membawa kambing ternak melalui trek yang dilalui oleh Nabi.

Abdullah bin Abu Bakar, anak Abu Bakar ini menyediakan khidmat perisikan kepada Nabi Muhammad SAW. Beliau akan datang ke Gua Thur setiap malam untuk melaporkan berita dari Makkah.

Abdullah Bin Uraiqit, seorang kafir Quraisy dan pakar navigasi di padang pasir. Beliau juga seorang yang amanah kerana dapat menjaga kerahsiaan perjalanan Nabi.

Abu Bakar, tentunya perlu kita hargai jasa dan pengorbanan beliau. Nabi sendiri memilih Abu Bakar untuk menemaninya.

Persahabatan ini diabadikan dalam al-Quran Surah at-Taubah, ketika Abu Bakar sedih dan khuatir akan keselamatan baginda Nabi saat kedua-duanya bersembunyi di Gua Thur.

Nabi menenangkan sekali gus menguatkan hati Abu Bakar dengan ucapan:

“La Tahzan, innallaha ma’ana.” “Janganlah kamu bersedih, sesungguhnya Allah bersama kita.”

3. Pengorbanan Wanita Menjayakan Misi Hijrah

Antara sebahagian wanita yang membantu secara langsung dalam peristiwa Hijrah adalah Aisyah binti Abu Bakar dan Asmaa’ binti Abu Bakar.

Dua orang puteri Abu Bakar ini mempersiapkan bekalan makanan untuk Nabi Muhammad SAW dan Abu Bakar.

Gelaran ‘Zatun Nithaqain’ (Sang pemilik dua tali pinggang) telah disematkan oleh Nabi Muhammad SAW kepada Asmaa’ binti Abu Bakar disebabkan peristiwa ini.

Asmaa’ ditugaskan untuk menghantar makanan kepada Nabi Muhammad SAW serta ayahnya yang bersembunyi di Gua Thur. Asmaa tidak mempunyai tali untuk mengikat makanan kepada untanya.

Lantas, beliau mengoyakkan tali pinggangnya kepada dua bahagian; satu untuk mengikat pinggangnya, satu lagi untuk mengikat bekalan makanan pada unta.

Perjalanan dari Makkah ke Gua Thur berjarak sekitar empat kilometer, manakala tinggi Gua Thur sekitar 500 meter. Perjalanan menuju puncak bukit Gua Thur mengambil masa lebih kurang satu jam 30 minit.

Perlu diingat juga bahwa ketika itu Asmaa’ sedang mengandung sekitar tujuh bulan. Betapa pengorbanan dan perjuangan yang luar biasa yang telah dicontohkan oleh Asmaa’.

Pertanyaannya kini adalah, masih mengalirkah darah perjuangan Asmaa’ binti Abu Bakar dalam diri kita hari ini?

Peristiwa Hijrah menjadi bukti kerjasama, pengorbanan dan kesatuan para sahabat menjadi tunjang kejayaan misi Hijrah.

Selain itu, peranan mereka menjadi bersejarah kerana kelak ia menjadi asas kepadanya terbentuknya negara Madinah, sebuah masyarakat madani (civil society) dengan masyarakat majmuk di bawah pemerintahan Islam.

Oleh itu, mari melatih diri kita untuk berkorban harta, masa, tenaga mahupun pemikiran kita untuk agama, bangsa dan negara.

Terakhir, kekalkanlah kerja berpasukan yang tersusun dan laksanakan amanah yang dipikulkan pada pundak kita sehabis baik, kerana bukan mustahil, amanah yang kita lakukan dengan ikhlas itu yang menghantar kita ke syurga.

Semoga Allah SWT memberi taufik dan petunjuk-Nya kepada kita untuk meneladani pengorbanan sahabat dalam peristiwa Hijrah demi terbentuknya negara Madinah.

Ustazah Sallawahiu Mohd Salleh
Ketua Wanita
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Mandela Ikon Pejuang Kebebasan, Rakyat Dunia Kehilangan Seorang Ikon Perjuangan

Pertubuhan IKRAM Malaysia (IKRAM)  menganggap kematian Nelson Mandela sebagai satu kehilangan  seorang tokoh yang berjasa kepada pejuang kebebasan dan demokrasi dunia.

Mandela merupakan ikon perjuangan menentang kezaliman, penjajahan, perkauman dan penindasan atas nama etnik, kelas dan strata. Malah beliau merupakan sumber inspirasi kepada perjuangan pembebasan di kurun ke 20 selaras dengan ramai tokoh tokoh lain.

Perjuangan Mandela selaras dengan ruh Maqasid Islam yang memperjuangkan kesaksamaan serta keadilan sejagat. Malah kekentalan beliau sehingga dipenjara selama 27 tahun mengingatkan kita kepada perjuangan para pejuang Islam yang juga memperjuangkan keadilan dan kebebasan serta menentang penjajahan dan penindasan terhadap manusia seperti Umar Mukhtar, Ahmad Yasin, Rantisi, dan yang terkini Dr Mohammad Morsi. Perjuangan Mandela menentang ketidakadilan sistem apartheid mempunyai banyak persamaan dengan perjuangan rakyat Palestin menentang kezaliman dan kekejaman Zionis hari ini. Semoga semangat Mandela akan terus bersama perjuangan semua warga dunia yang menentang kezaliman dan penjajahan. Semoga semangat perjuangan Mandela terus mekar dan diwarisi oleh generasi akan datang. Takziah buat keluarga Mandela, buat rakyat Afrika Selatan, buat mereka yang berjuang menentang kezaliman dan juga warga dunia yang cintakan keamanan dan kesejahteraan.

Ustaz Dr Mohd Parid bin Sheikh Hj Ahmad PresidenPertubuhan IKRAM Malaysia (IKRAM)